title: Ajoneuvon rekisteröinti

text: Ajoneuvojen sähköinen rekisteröinti alkoi Suomessa 16.11.2015. Jos ajoneuvolla on jo liikennevakuutus, sähköinen rekisteröinti hoidetaan Trafin palvelussa. Jos ajoneuvolle tarvitaan vakuutus, rekisteröinnin voi tehdä vakuutuksen ottamisen yhteydessä vakuutusyhtiöiden tarjoamissa verkkopalveluissa sähköisen varmenteen avulla.


title: Ajoneuvon rekisteröinti

text:
Ajoneuvon rekisteröinnistä annetaan todistuksena rekisteröintitodistus, joka on kaksiosainen. Ensimmäinen osa on nimeltään tekninen osa ja toinen osa on ilmoitusosa. Molemmat ovat A4-arkin kokoisia.
Ajoneuvon kuljettajan on pidettävä ajossa mukana rekisteröintitodistuksen teknistä osaa. Ilmoitusosaa käytetään puolestaan ilmoitettaessa ajoneuvorekisteriin muuttuneita tietoja.


title: Ajoneuvon rekisteröinti

text: Sähköisessä rekisteröinnissä rekisteröintitodistuksen korvaa sähköinen varmenne. Varmenteen voi luoda ajoneuvon rekisteriin merkitty omistaja Trafin palvelussa silloin, kun ajoneuvo on tarkoitus luovuttaa uudelle omistajalle. Sähköinen varmenne on voimassa 14 vrk ja se on kertakäyttöinen. Ajoneuvon ostaja voi tarkistaa varmenteen voimassaolon ja ajoneuvon tiedot Trafin palvelusta. Sähköisen rekisteröinnin tekemisen jälkeen rekisteröintiotetta ei tarvitse säilyttää ajoneuvossa. Poliisi tarkistaa ajoneuvon tiedot suoraan tietojärjestelmästä. Rekisteröintiote tarvitaan mukana ajoneuvossa vain silloin kun ajoneuvolla lähdetään ulkomaille.


title: Ajoneuvon rekisteröinti

text: Rekisterikilpi on tunnistamista varten tarkoitettu autoon tai muuhun rekisteröitävään ajoneuvoon kiinnitetty pieni metallinen tai muovinen kilpi, johon on kirjoitettu rekisteröinnin yhteydessä saatava rekisteritunnus.


title: Kolmipyörä (L5e)

text: Kolmipyörä (L5e) on Euroopan unionissa käytössä oleva ajoneuvoluokka, johon kuuluu moottorikäyttöinen ajoneuvo, jossa on kolme pituusakselin suhteen symmetrisesti sijoitettua pyörää, ja jonka moottorin iskutilavuus on yli 50 kuutiosenttimetriä, jos kyseessä on polttomoottori, tai jonka suurin rakenteellinen nopeus on enemmän kuin 45 kilometriä tunnissa. Tähän luokkaan ei kuulu moottoripyörä (L3e) myöskään sivuvaunullisena (L4e), koska silloin pyörät eivät ole pituusakselin suhteen symmetrisesti. Luokkaan kuuluu myös hyötykolmipyörä (L5e-B). Kolmipyörästä käytetään yleisesti nimeä "trike", joka lienee perua englantia puhuvista maista.


title: Kolmipyörä (L5e)

text: Muissa maissa ajoneuvoluokkien rakenteet ja nimikkeet usein poikkeavat EU:n luokituksesta. EU:n ulkopuolella, erityisesti Intiassa ja Thaimaassa paljon käytetty tuk-tuk, Filippiineillä ja Kiinassa "three-wheeler" tai "tricycle" ovat merkityksellinen osa kaikkea taksi- ja tavaraliikennettä. Tärkeytensä vuoksi monessa maassa niiden rakenteeseen, henkilölukuun, kantavuuteen ja päästöihin suhtaudutaan lainsäädännössä hyvin joustavasti. Erityisesti Intiassa on suosituksi tullut sähkökäyttöinen kolmipyörä "e-rickshaw" sen vähäpäästöisyyden vuoksi.


title: Kolmipyörä (L5e)

text: Joissakin maissa kuten Gazassa Palestiinassa kolmipyöräinen on olosuhteiden sanelema kuljetusväline.


title: Kolmipyörä (L5e)

text: Liikenteessä on vieläkin laillisia kolmipyöriä ja nelipyöriä, jotka ovat vanhentuneen lain mukaisia ja niiden luokkamerkintä on L5. Tällaisia ajoneuvoja ei nykyisen lain mukaan voi ottaa käyttöön tieliikenteessä. Täällainen kolmipyörä on kolmipyöräinen ajoneuvo, jonka pyörät ovat symmetrisesti pituusakselin suhteen, polttomoottorin iskutilavuus on yli 50 kuutiosenttimetriä, rakenteellinen suurin nopeus käyttövoimasta riippumatta on yli 45 km/t ja kuormittamaton massa on enintään 1000 kg. Massaan ei lasketa mukaan sähköajoneuvon akkujen massaa. Tähän luokkaan kuuluu myös nelipyöräinen ajoneuvo, jonka moottorin suurin iskutilavuus on yli 50 kuutiosenttimetriä tai yli 4 kW mutta alle 15 kW ja suurin rakenteellinen nopeus yli 45 km/t ja kuormittamaton massa ilman sähköajoneuvon akkuja, enintään 400 kg henkilökuljetuksessa, tai 550 kg tavarakuljetuksessa.


title: Kolmipyörä (L5e)

text: Kolmipyörän rakenne EU-maissa yleensä ja Suomessa noudattaa asetuksen mukaan pitkälti moottoripyörien rakennemääräyksiä. Joitakin eroja on, mm. kahdet takavalot sekä melupäästöjen määrä ja mittaustapa. Myös henkilöpaikkojen enimmäismäärä on kolme, kuten sivuvaunullisen moottoripyörän. Rinnakkaiset pyörät voivat olla edessä tai takana, kunhan ne ovat pituusakselin suhteen symmetrisesti. Jos rinnakkaiset pyörät ovat samalla vetävät pyörät, niillä on oltava tasauspyörästö. Peruutuslaite saa, mutta ei täydy olla. Kokonaismassalle on yläraja varsinkin silloin kun kolmipyörä rakennetaan omavalmisteena muuntaen moottoripyörästä, mikä harrastuksena on varsin suosittua. Kolmipyörän täytyy olla rekisteröity ja tyyppihyväksytty tai piensarjatyyppihyväksytty ja maahantuonnin jälkeen sen identiteetti täytyy todeta katsastusasemalla, mutta se ei ole katsastus. Kuitenkin poliisi voi määrätä minkä tahansa ajoneuvon katsastettavaksi jonkin erityisen asian, kuten valojen korjaamisen vuoksi. Jos ajoneuvoon on tehty sen luokkaa muuttava muutos se täytyy muutoskatsastaa. Muuta katsastusta L-luokan ajoneuvoille ei Suomessa ole. Autovero maksetaan kuten moottoripyörästä iskutilavuuden mukaan.


title: Kolmipyörä (L5e)

text: Kolmipyörän ajo-ominaisuuksien oleellinen ero moottoripyörällä ajoon verrattuna on poikittaisen keskipakovoiman tuntuminen "automaisesti" poikittain, kun taas kaksipyöräinen kallistuu ja muuttaa painon ja keskipakovoiman summavektorin ajoneuvon jousituksen ja pystyakselin suuntaiseksi. Myös kallistuvarunkoisia kolmipyöriä on, mutta rungon kallistus ei muuta sitä tosiasiaa, että kolmipyörän renkaat ottavat vastaan kitkallansa poikittaisen voiman ja niitä painaa tiehen vain ajoneuvon paino. Kaksipyöräisen kallistuminen hyödyntää keskipakovoiman ja painon vektorisumman painaessaan renkaita tiehen.


title: Kolmipyörä (L5e)

text: Kolmipyöräiset ajoneuvot ovat tärkeä osa moottoriajoneuvojen kehityshistoriaa. Useat autot ovat olleet kehityksensä alussa kolmipyöräisiä. Karl Benzin vuonna 1885 rakentama ensimmäinen moottoriajoneuvoversio oli kolmipyöräinen. Kolmipyöräiset olivat erityisen suosittuja Englannissa 1930 luvulle asti, ilmeisesti verolainsäädännön vuoksi.


title: Kolmipyörä (L5e)

text: Varsinkin EU:n ulkopuolella ajokorttivaatimukset ovat Suomen lainsäädännöstä poikkeavia. Suomessa kolmipyörä (L5e) luokan ajoneuvoa saa ajaa moottoripyörän ajokortilla A. Jos kolmipyörän suurin moottoriteho on enintään 15 kW sitä saa ajaa myös ajokortilla A1 (ns. kevytmoottoripyöräkortti). Vaikka moottoripyörää ja siihen kytkettyä hinattavaa ajoneuvoa saa ajaa A ajokortilla, hinattavista ajoneuvoista ei ole ajokorttilaissa mainintaa kolmipyörälle. Kolmipyörää saa ajaa myös henkilöauton ajokortilla B ja sitä ylemmillä ajokorteilla. Tällöin lisävaatimuksena on kuitenkin 21 vuoden ikä, jos moottoriteho on yli 15 kW. EU:n maissa, kuten vaikkapa Saksassa ajokorttivaatimukset ovat yhtäläiset Suomen kanssa.


title: Kolmipyörä (L5e)

text: Kolmipyörä (L5e) ajoneuvoa käytettäessä on Suomessa ja EU:n alueella, sekä kuljettajan, että matkustajien käytettävä hyväksyttyä suojakypärää, ellei ajoneuvossa ole umpinainen ajohytti tai kiinteä turvakaari. Turvavyötä on käytettävä jos sellainen on alkuperäisvarusteena.


title: Olha Zemljak

text: Olha Zemljak (, s. 16. tammikuuta 1990) on ukrainalainen 400 metrin juoksija.


title: Olha Zemljak

text: Helsingin EM-kilpailuissa 2012 Zemljak voitti Euroopan mestaruuden Ukrainan pitkän viestin joukkueessa ja kaksi vuotta myöhemmin Zürichin EM-kilpailuissa 2014 Zemljak oli samalla matkalla hopealla Ukrainan joukkueessa. Zürichissä Zemljak saavutti lisäksi hopeaa henkilökohtaisella 400 metrin matkalla. Helsingissä 2012 hän oli 400 metrillä neljäs. Alle 20-vuotiaiden MM-kilpailuissa 2008 hän kuului Ukrainan hopeajoukkueeseen 4 × 400 metrin viestissä. Zemljakin ennätys 400 metrillä on 50,75.


title: Olha Zemljak

text: Zemljak oli kilpailukiellossa 25. elokuuta 2009 – 24. elokuuta 2011 jäätyään kiinni nandrolonin käytöstä 26. heinäkuuta 2009 tehdyssä dopingtestissä.


title: Vanessa Ray

text: Vanessa Ray Liptak (s. 24. kesäkuuta 1981 Livermore, Kalifornia) on yhdysvaltalainen näyttelijä. Hänet tunnetaan parhaiten Teri Cicconena saippuasarjassa "As the World Turns", Jennyn roolista lakidraamasarjassa "Pukumiehet", CeCe Drakena "Valehtelevat viettelijät" -sarjassa sekä Eddien roolista rikossarjassa "Blue Bloods".


title: Vanessa Ray

text: Vanessa Ray syntyi Kaliforniassa ja kasvoi Vancouverissa, Washingtonissa. Vanessan kasvaessa hänen molemmat vanhempansa työskentelivät teatterissa. Hänen isänsä on muusikko, joka säveltää musiikkia teatterinäytöksiin. Ray on esiintyi nuorena teatterimusikaaleissa kuten "Footloose", "Nemoa etsimässä" Disney Worldissa ja "The 25th Annual Putnam County Spelling Bee". Hän näytteli myös Broadwayllä Crissyn roolin "Hair"-musikaalissa sen viimeisenä näytösvuonna. Hän teki elokuvadebyyttinsä lyhytelokuvassa "The Sparky Chronicles: The Map" vuonna 2003. Ray on lisäksi tehnyt rooleja elokuvissa, kuten "The Last Day of August" (2012) ja "Devil's Due" (2014). Vuodesta 2008 lähtien hän vieraili useissa tv-sarjoissa kuten "Nurse Jackie", "Damages", "Girls" ja "Mentalist".


title: Vanessa Ray

text: Nykyään Ray asuu ja työskentelee sekä Los Angelesissa että New Yorkissa. Hän oli naimisissa Derek James Baynhamin kanssa vuodesta 2003, mutta he ovat sittemmin eronneet. Vuonna 2015 Ray julkisti kihlauksensa kuuden vuoden aikaisen poikaystävänsä Landon Beardin kanssa. He avioituivat Kaliforniassa saman vuoden kesäkuussa.


title: BrewDog

text: BrewDog on skotlantilainen panimo, jonka kotipaikka on Ellon, Aberdeenshire. Panimo valmistaa käsityöläisoluita.


title: BrewDog

text: James Watt ja Martin Dickie perustivat BrewDog-panimon vuonna 2007. Ensimmäiset oluet myytiin huhtikuussa, jolloin perustajat olivat 24-vuotiaita. Panimo sijaitsi tuolloin Fraserburghissa, mistä he siirtyivät suurempiin tiloihin 2012 Elloniin. Yritys on kasvanut nopeasti ja sen nettovarallisuus 2013 päätteeksi oli yli 12 miljoonaa puntaa.


title: BrewDog

text: Panimo valmistaa erityylisiä oluita, esimerkiksi India pale ale, pale ale, portteri ja barley wine. He ovat tehneet myös maailman vahvinta olutta aikanaan, 32% Tactical Nuclear Penguin ja uudempana 55% The End of History. Oluita on saatavilla pulloissa ja tölkeissä kuluttajille, sekä tynnyreissä ravintoloille.


title: BrewDog

text: Tuotteisto koostuu tällä hetkellä neljästä tuotekategoriasta, riippuen siitä kuinka paljon tiettyä olutta tehdään tai mikä sen saatavuus on.


title: BrewDog

text: Yritys on myös avannut nimeään kantavia baareja ympäri maailmaa. Tällä hetkellä baareja löytyy 32 maailmanlaajuisesti, mm. Englannista, Skotlannista, Japanista, Brasiliasta, Ruotsista ja Italiasta. Suomessa on kolme baaria, Tampereella, Turussa ja Helsingissä.


title: Mgahingan kansallispuisto

text: Mgahingan kansallispuisto on Ugandassa sijaitseva, maan pienin kansallispuisto. Kansallispuistoa lähimpänä sijaitseva kaupunki on Kisoro. Alueen lähellä, naapurivaltioissa on myös kansallispuistoja. Ruandassa on Volcanoesin kansallispuisto ja Kongon demokraattisessa tasavallassa on Virungan kansallispuisto. Mgahingan alueella elää merkittävä osa uhanalaisista vuorigorilloista. Alueella on tulivuoria, joista osa toimii yhä ja osa on sammuneita.


title: Wide Awake (Katy Perryn kappale)

text: ”Wide Awake” on yksi kolmesta uudesta kappaleesta, jotka lisättiin Katy Perryn "Teenage Dream" -albumin maaliskuun 2012 uudelleenjulkaisulle "". Kappale julkaistiin myös singlenä toukokuussa 2012. ”Wide Awaken” kirjoittamiseen osallistuivat Perryn itsensä lisäksi Lukasz Gottwald, Max Martin, Henry Walter ja Bonnie McKee. Kappale tehtiin erityisesti elokuvaa "" varten.


title: Antti Siltavuori (teollinen muotoilija)

text: Antti Sakari Siltavuori (s. 20. toukokuuta 1943 Pietarsaari) on suomalainen raskaaseen teolliseen muotoiluun erikoistunut teollinen muotoilija. Hän on suunnitellut muun muassa Valmetin metsätraktorin, Patria Vammaksen lentokentän huoltolaitteita, Sisu-kuorma-autoja sekä Serv Ice -jäänhoitokoneen mutta toisaalta yhdessä vaimonsa Barbro Kulvikin kanssa huonekaluja. Siltavuori on suunnitellut myös useita näyttelyitä.


title: Antti Siltavuori (teollinen muotoilija)

text: Vuosina 1967–1985 Siltavuori oli Oy Sisu Auto Ab:n muotoilija ja vuosina 1985–1989 Kulvik & Siltavuori design Oy:n johtaja. Vuodesta 1989 hän on johtanut teollisen muotoilun toimistoa Arch Design Oy:tä. Siltavuori ja Kulvik ovat yhdessä toimittaneet muotoiluaiheisia kirjoja. Vuosina 1969–1971 hän oli Teolliset muotoilijat TKO ry:n puheenjohtaja, vuosina 1973–1991 Suomen taideteollisen yhdistyksen johtokunnan jäsen, vuosina 1973–1986 Design in Finland -julkaisun toimituskunnan jäsen, vuosina 1983–1987 International Council of Societies of Industrial Designin johtokunnan jäsen.


title: Antti Siltavuori (teollinen muotoilija)

text: Vuonna 1999 Kulvik ja Siltavuori yhdessä saivat Suomenruotsalaisen kulttuurirahaston kulttuuripalkinnon. 2001 he olivat ensimmäinen pariskunta, joka jakoi vuoden teollisen muotoilijan tittelin.


title: Antti Siltavuori (teollinen muotoilija)

text: Siltavuori on muotoillut myös useita teknisiä tuotteita, jotka olivat esillä Designmuseon näyttelyissä vuosina 2001–2002.


title: Antti Siltavuori (teollinen muotoilija)

text: Helmikuussa 2012 Siltavuori toimi Kristiansandissa järjestetyn Tapio Wirkkalan näyttelyn kuraattorina.


title: Antti Siltavuori (teollinen muotoilija)

text: Siltavuori ja Kulvik avioituivat vuonna 1967, ja heillä on kaksi tytärtä. He ovat kertoneet, että vaikka he ovatkin sekä aviopari että työpari, he ovat käsittääkseen muotoilijoina selkeästi erilaisia.


title: Elgonvuoren kansallispuisto

text: Elgonvuoren kansallispuisto on Kenian ja Ugandan rajamaastossa sijaitseva kansallispuisto. Se on nimetty sammuneen Elgonin tulivuoren mukaan.


title: Elgonvuoren kansallispuisto

text: Alueella on useita luolia, joissa on suolamuodostumia. Yhteen niistä norsut ovat kaivaneet syvänteen. Norsujen lisäksi Elgonvuoren kansallispuistossa tavataan täplähyeenoja, kalliotamaaneja ja leopardeja.


title: Anton von Maron

text: Anton von Maron (8. tammikuuta 1731 Wien - 3. maaliskuuta 1808 Rooma) oli itävaltalainen taidemaalari, joka oli erikoistunut ennen kaikkea muotokuviin.


title: Anton von Maron

text: Anton von Maron oli taidemaalari Johann Leopold Maronin (1696–1770) ja tämän vaimon Anna Catharinan poika. Hän opiskeli Wienin taideakatemiassa taidemaalausta vuosina 1741-1744. Tammikuussa 1755 hän lähti Roomaan, jossa hän oleskeli opettajansa Raphael Mengsin luona (Anton von Maron nai vuonna 1765 Mengsin sisaren Theresan, joka oli miniatyyrimaalari).


title: Anton von Maron

text: Maron nimitettiin Accademia di San Lucan jäseneksi vuonna 1756, ja hän erikoistui muotokuviin. Hän liikkui aristokraattisen asiakaskunnan ansiosta vaikutusvaltaisissa piireissä. Hän myös loi yhteyksiä wieniläisten ja Roomaan asettuneiden taiteilijoiden kesken. Maron nimitettiin vuonna 1772 neuvonantajaksi uudelleenjärjestettyyn Wienin kuvataideakatemiaan. Hänen vastuullaan oli apurahan saaneiden opiskelijoiden lähettäminen Roomaan opiskelemaan. Samana vuonna hänet aateloitiin paroniksi. Maron jätti jälkeensä joitain teoreettisia tutkielmia.


title: Anton von Maron

text: Maron työskenteli yhdessä opettajansa ja tulevan lankonsa Mengsin kanssa Rooman Sant’Eusebion kirkon freskojen parissa vuosina 1757-1761, kuten myös Villa Albanin Parnasso-freskon kanssa. Mengsin lähdettyä Madridiin vuonna 1761 Maron erikoistui muotokuviin. Yksi hänen tunnetuimmista teoksistaan on Winckelmannin muotokuva. Winckelmann asettautui Maronin malliksi Rooman vierailunsa aikana. Tämä maalaus on nykyisin Weimarin kaupunkilinnan Goethe-salissa. Alkuperäinen kopio on myös Wörlitzissä. Vuodesta 1770 alkaen hänestä tuli keisarihuoneen muotokuvamaalari. Vuonna 1773 valmistui Maronin tekemä keisarinna Maria Teresian puolisonsa suruajan aikainen muotokuva.


title: Anton von Maron

text: Uransa loppupuolella Maronin teoksista tuli epämuodikkaita Angelica Kauffmannin teosten tullessa muotiin. Maron lasketaan varhaiseksi uusklassiseksi taidemaalariksi.


title: FS Lavoisier (1897)

text: FS Lavoisier oli vuonna 1897 valmistunut Ranskan laivaston Linois-luokan panssarikansiristeilijä.


title: FS Lavoisier (1897)

text: Alus tilattiin Rochefortin laivastontelakalta ja sen köli laskettiin vuonna 1893. Alus laskettiin vesille 17. huhtikuuta 1896 ja se aloitti koeajot 1. joulukuuta 1897.


title: FS Lavoisier (1897)

text: Alus sai 19.huhtikuuta 1898 määräyksen korvata "Cosmaon" Välimeren laivastossa ja se lähti Rochefortista 28. huhtikuuta koeajomiehistöllä saapuen Touloniin 3. toukokuuta. Aluksen miehistö täydennettiin täyteen vahvuuteen "Cosmaolta", minkä jälkeen se liittyi laivueeseensa.


title: FS Lavoisier (1897)

text: Alus poistettiin alusluettelosta 7. kesäkuuta 1920 ja se myytiin romutettavaksi.


title: FS Isly (1891)

text: Isly oli Ranskan laivaston vuonna 1891 vesillelaskettu Alger-luokan panssarikansiristeilijä.


title: FS Isly (1891)

text: Alus tilattiin Brestin telakalta ja sen köli laskettiin elokuussa 1887. Alus laskettiin vesille 23. kesäkuuta 1891 ja se otettiin palvelukseen vuonna 1893.


title: FS Isly (1891)

text: Alus poistettiin alusluettelosta vuonna 1914.


title: Michel Sapin

text: Michel Sapin (s. 9. huhtikuuta 1952 Boulogne-Billancourt, Ranska) on ranskalainen poliitikko ja nykyinen valtiovarainministeri. Sapin toimi työministerinä kunnes nimitettiin nykyiseen virkaansa huhtikuussa 2014.


title: World of Tanks Blitz

text: World of Tanks Blitz (lyhyemmin "WoT Blitz") on World of Tanksin mobiiliversio. Siinä voi käyttää PC-version tunnuksia. Peli on saatavilla 17 kielellä, myös suomeksi. World of Tanks Blitzillä on yli 25 miljoonaa pelaajaa.


title: World of Tanks Blitz

text: World of Tanks Blitzissä pelaaja ohjaa panssarivaunua taistellen sillä vihollisia vastaan. Tavoitteena on tuhota kaikki vihollisen panssarivaunut tai vallata tukikohta. Toisin kuin World of Tanksissa, WoT Blitzissä on vain yksi tukikohta lähellä kartan keskikohtaa ja molemmilla puolilla on vain seitsemän tankkia. WoT Blitz on muutenkin PC-versiota rajoitetumpi: siinä on noin 300 eri tankkia kahdeksan maalta (USA, Neuvostoliitto, Iso-Britannia, Kiina, Saksa, Japani Ranska ja Romania), vähemmän karttoja ja lyhyemmät taistelut.


title: Ohe Oha Vas a Soñar

text: Ohe Oha Vas a Soñar on ranskalaisartisti Sara Sofian kappale. Sen julkaisi Scorpio Music artistin uran toisena singlenä 22. syyskuuta 2011. Kappaleen ovat säveltäneet Guenab Abdelhamid, Jordon Alain, Sara Sofia ja Wilmer Rodriguez. Kappaleeseen liittyvä virallinen musiikkivideo julkaistiin 9. kesäkuuta 2011. Kappale on päässyt listoille vain kotimaassaan, jossa sen paras sijoitus on listan 66. sija.


title: Niko Oksanen

text: Tahvo Nikolai (Niko) Oksanen (26. joulukuuta 1899 Vieremä – 26. elokuuta 1973 Helsinki) oli suomalainen opettaja ja kirjailija.


title: Niko Oksanen

text: Oksasen vanhemmat olivat pienviljelijä Aku Oksanen ja Josefiina Juntunen. Hän valmistui kansakoulunopettajaksi Kajaanin opettajaseminaarista 1922.


title: Niko Oksanen

text: Niko Oksanen oli naimisissa 1926–1930 sairaanhoitaja Helvi Inkeri Poijärven (k. 1930) kanssa, 1932–1952 kansakoulunopettaja Aino Elna Johanna Järvisen (k. 1952) kanssa ja vuodesta 1956 käsityönopettaja Lahja Inkeri Turusen kanssa.


title: Guru (täsmennyssivu)

text: Guru voi viitata esimerkiksi seuraaviin:


title: Nilsiän yhtenäiskoulu

text: Nilsiän yhtenäiskoulu on vuodesta 2007 alkaen Nilsiän keskustaajamassa toiminut luokkien 1-9 yhteiskoulu. Oppilaita on yli 500 ja henkilökuntaa noin 60. Opettajista osa opettaa myös Nilsiän lukiossa. Koulun erikoisuutena on laskettelukeskus Tahkon läheisyyden mahdollistama panostus alppilajeihin. Rehtorin viransijaisena toimi vuonna 2018 Mia Hämäläinen.


title: Jouko Sorva

text: Mauno Ikäheimonen, kirjailijanimeltään Jouko Sorva, (s. 19. elokuuta 1927 Savonlinna) on suomalainen toimittaja ja kirjailija, joka on käyttänyt myös nimimerkkiä "Maks".


title: Jouko Sorva

text: Ikäheimosen vanhemmat olivat piiriesimies Emil Ikäheimonen ja Hilda Maria Makkonen. Hän kävi Kuopion lyseota 1939–1944.


title: Jouko Sorva

text: Ikäheimonen oli toimittajana Savon Sanomissa.


title: Jouko Sorva

text:
Nimellä "Mauno Ikäheimonen":
Nimellä "Jouko Sorva":


title: Kiitos ei ole kirosana

text: Kiitos ei ole kirosana on Haloo Helsinki! -yhtyeen viides studioalbumi, joka julkaistiin 3. lokakuuta 2014. Albumin ovat tuottaneet Rauli Eskolin ja Gabi Hakanen. Albumi nousi ensimmäisellä listaviikollaan Suomen virallisen albumilistan ensimmäiseksi. Levyä myytiin ensimmäisellä myyntiviikollaan platinalevyn verran, eli yli 20 000 kappaletta.


title: Kiitos ei ole kirosana

text: Albumi nousi lokakuussa 2014 hetkeksi Spotifyssa maailman 82. kuunnelluimmaksi albumiksi.


title: Kiitos ei ole kirosana

text: Albumin ensimmäinen single ”Beibi” julkaistiin 15. elokuuta 2014. Kappale on menestynyt julkaisunsa jälkeen erinomaisesti nousten suoraan latauslistan ensimmäiselle sijalle. Radiolistalla se nousi ensimmäisellä viikollaan suoraan kymmenenneksi soitetuimmaksi radiokappaleeksi, mutta jo seuraavalla viikollaan se nousi soitetuimmaksi kappaleeksi. Toinen single ”Vihaan kyllästynyt” julkaistiin albumin julkaisun yhteydessä 3. lokakuuta 2014.


title: Kiitos ei ole kirosana

text: Vuoden 2015 Emma-gaalassa albumi palkittiin "vuoden albumina" ja "vuoden pop-albumina". Haloo Helsinki! palkittiin myös "vuoden yhtyeenä".


title: Rolls-Royce Phantom I

text: Rolls-Royce Phantom I suunniteltiin korvaamaan Rolls-Royce-yhtiön alkuperäinen Silver Ghost. Auto julkistettiin 1925 nimellä "New Phantom", jossa oli suurempi moottori edeltäjäänsä Silver Ghostiin verrattuna. Moottorityyppi vaihtui myös sivuventtiilimoottorista OHV-moottoriin. Phantomeita tuotettiin Derbyssä, Englannissa, sekä Springfieldissä Yhdysvaltojen Massachusettsin osavaltiossa. Amerikkalaisten ja brittiläisten Phantomien välillä oli useita eroja. Alkuperäisen Phantomin korvasi 1929 Phantom II, jolloin alkuperäisen Phantomin nimen perään lisättiin roomalainen numero I.


title: Rolls-Royce Phantom I

text:
Phantomin merkittävimpiä parannuksia Silver Ghostiin oli siirtyminen uuteen suoraan kuusisylinteriseen OHV-rivimoottoriin.
Rivimoottorin männänhalkaisija oli 4¼ tuumaa (107.9 mm) ja iskunpituus 5½ tuumaa (139.7 mm) iskutilavuuden ollessa 7,7 litraa. Moottorin männät vaihdettiin rautaisista alumiinisiin 1928, mutta tästä seurasi korroosio-ongelmia.


title: Rolls-Royce Phantom I

text:
Phantomissa käytettiin hyvin samanlaista koria kuin sitä edeltäneessä Silver Ghostissa. Autossa käytettiin lehtijousia.
Isossa-Britanniassa valmistetuissa oli alusta alkaen lisenssillä valmistetut Hispano-Suizan suunnittelemat servoavusteiset nelipyöräjarrut. Varhaisissa Yhdysvalloissa valmistetuissa Phantomeista puuttui etujarrut.


title: Rolls-Royce Phantom I

text: Phantom I esiteltiin 1925 Rolls-Roycen toisena 40/50 hp-mallina. Phantom sai alkuun nimen ”New Phantom” ja edellinen 40/50 hp-malli nimettiin uudelleen ”Silver Ghostiksi”, jotta eri mallien erottaminen olisi helpompaa. Kun New Phantom korvattiin uudella Phantom II mallilla, sen nimi vaihdettiin Phantom I:ksi.


title: Matthew Mendy

text: Matthew Mendy (s. 13. kesäkuuta 1983 Serekunda, Gambia) on gambialainen jalkapalloilija, joka edustaa Ykkösessä pelaavaa Kokkolan Pallo-Veikkoja. Hän on aikaisemmin pelannut muun muassa Itävallan ja Kiinan toiseksi korkeimmilla sarjatasoilla sekä kotimaansa pääsarjan lisäksi myös Maltan ja Bangladeshin pääsarjoissa. Gambian jalkapallomaajoukkuetta Mendy on vuosina 2006–2008 edustanut yhdeksän kertaa.


title: Matthew Mendy

text: Mendy muutti 18-vuotiaana opiskelemaan Yhdysvaltoihin, jossa hän pelasi usean kauden ajan Alabama A&M Universityn sekä George Masonin yliopiston joukkueissa NCAA- ja CAA-yliopistosarjoja. Yhdysvalloista Mendy siirtyi vuonna 2007 entisen bundesliigaseuran KFC Uerdingen 05:n riveihin Saksan neljänneksi korkeimmalle sarjatasolle Oberligaan ja sieltä vuotta myöhemmin Itävallan kakkosliigaan 1. FC Vöcklabruckin joukkueeseen.


title: Matthew Mendy

text: Vuosina 2010–2012 Mendy pelasi kaksi kautta Kiinan toiseksi korkeimmalla sarjatasolla sekä parin kuukauden ajan Ruotsin 3. divisioonassa ennen siirtymistään Maltan pääsarjaan. Kaudella 2013–2014 Mendy edusti Bangladeshin liigan Feni SC:tä, joka sijoittui sarjassa toiseksi viimeiseksi, mutta selvisi kuitenkin cupin finaaliin.


title: Matthew Mendy

text: Mendy siirtyi syksyllä 2014. Hän allekirjoitti FC Jazzin kanssa loppukauden mittaisen sopimuksen elokuussa 2014. Kauden päätteeksi Mendy siirtyi Kakkosessa pelanneen Kokkolan Pallo-Veikkojen riveihin. Hän oli sitten nostamssa KPV:tä Ykköseen ja on pelannut seuraavat kaudet 2016 ja 2017 KPV:ssä.


title: Matthew Mendy

text: Maajoukkuedebyyttinsä Mendy teki vuonna 2006. Hän pelasi Gambian maajoukkueessa muun muassa vuoden 2010 MM-kisojen karsinnoissa.


title: Jonathan Liebesman

text: Jonathan Liebesman (s. 15. syyskuuta 1976 Johannesburg) on eteläafrikkalainen elokuvaohjaaja.


title: Jonathan Liebesman

text: Liebesman opiskeli elokuvantekoa Etelä-Afrikassa AFDA korkeakoulussa ja New Yorkissa Tisch School of the Artsissa. New Yorkissa opiskellessaan hän ohjasi ja käsikirjoitti yhdessä Jamie Ruddyn kanssa vuonna 2000 ilmestyneen lyhytelokuvan "Genesis and Catastrophe". Se saavutti menestystä Austinin elokuvajuhlissa ollen paras lyhytelokuva. Lisäksi Liebesman palkittiin Hollywoodin elokuvajuhlissa "Hollywood Young Filmmaker" -palkinnolla.


title: Jonathan Liebesman

text: Liebesmanin ensimmäinen ohjaama pitkäelokuva oli "Darkness Falls". Hän ei koskaan ollut kauhuelokuvien ystävä, mutta saatuaan sopimuksen elokuvan ohjaamisesta ja tehtyään taustatutkimuksia elokuvaa varten Liebesman osasi arvostaa genreä enemmän. Elokuva sai ensi-iltansa vuonna 2003. Se menestyi 11 miljoonan budjettiinsa nähden hyvin lipputuloissa. Yhdysvalloissa elokuva tuotti yli kolmenkymmentä miljoonaa dollaria ja maailmanlaajuisesti yli 47 miljoonaa dollaria. Elokuva saavutti Academy of Science Fiction, Fantasy & Horror Films -palkintogaalassa Emma Caulfieldin myötä "Cinescape Genre Face of the Future" -palkinnon. Elokuva oli ehdolla myös parhaaksi kauhu/jännityselokuvaksi Teen Choice -palkintogaalassa.


title: Jonathan Liebesman

text: Liebesman jatkoi kauhuelokuvien parissa ohjattuaan seuraavaksi Michael Bayn tuottaman "Teksasin moottorisahamurhaaja – pahan alku". Elokuva tuotti hieman enemmän mitä Liebesmanin edellinen ohjaama elokuva "Darkness Falls". "Teksasin moottorisahamurhaaja – pahan alku" tuotti yhdysvalloissa 39.5 miljoonaa dollaria ja maailmanlaajuisesti 51.7 miljoonaa dollaria. Se oli selkeä menestys budjettiin nähden, joka oli noin kolmetoista miljoonaa dollaria. Elokuva saavutti myös muutamia ehdokkuuksia. Se oli ehdolla muun muassa Golden Raspberryn saajaksi huonoin esiosa tai jatko-osa luokassa. Sitä vastoin Iso-Britannian Empire-palkinnoissa se oli ehdolla parhaaksi kauhuelokuvaksi. Saturn-palkintogaalassa se puolestaan oli ehdolla parhaasta maskeerauksesta.


title: Juri Bolotko

text: Juri Bolotko () on valkovenäläinen oopperalaulaja, äänialaltaan tenori. Hän valmistui Minskin Mihail Glinka -musiikkiopistosta vuonna 1999 ja sitten Valko-Venäjän valtionmusiikkiakatemiasta 2004. Hän esiintyi akatemian oopperastudiossa useissa rooleissa, joihin lukeutuivat Goro ("Madama Butterfly"), Rinuccio ("Gianni Schicchi") ja Arlecchino ("Pajatso"). Vuonna 2004 Bolotko kiinnitettiin Valko-Venäjän kansallisoopperaan. Hänen ohjelmistoonsa siellä ovat kuuluneet muiden muassa roolit Kuzka ("Hovanštšina"), Vladimir Igorjevitš ("Ruhtinas Igor"), Lykov ("Tsaarin morsian"), Ismael ("Nabucco") ja Gastone ("La traviata").


title: Lootuskukka (elokuva)

text: Lootuskukka (engl. Flower Drum Song) on vuonna 1961 ensi-iltansa saanut musikaalielokuva. Se pohjautuu samannimiseen vuoden 1958 Broadway-musikaaliin, jonka kirjoittajat olivat säveltäjä Richard Rodgers ja sanoittaja Oscar Hammerstein II. Elokuva ja näytelmä perustuvat amerikankiinalaisen kirjailijan C.Y. Leen samannimiseen, vuonna 1957 julkaistuun romaaniin.


title: Lootuskukka (elokuva)

text: Nuori kiinalainen nainen Mei Li saapuu isänsä kanssa laittomina siirtolaisina San Franciscoon, avioituakseen järjestetyssä avioliitossa yökerhonomistaja Sammy Fongin kanssa. Sammy kuitenkin seurustelee jo tanssityttönsä, Linda Low’n kanssa, ja hän tekee parhaansa taivutellakseen Mei Lin luopumaan naimasuunnitelmasta. Sammy järjestää Mei Lille ja tämän isälle majoituksen mestari Wangin talossa, ja esittelee Mei Lin samalla morsiantarjokkaana Wangin yliopistossa opiskelevalle pojalle Wang Talle. Mestari Wangin edesmenneen vaimon sisar, rouva Liang suostuttelee Wangin antamaan Mei Lin rakastua Wang Tahan luonnollisesti, ilman painostusta. Wang Ta on kuitenkin Linda Low’n pauloissa. Tapailemalla Wang Tata Linda yrittää saada Sammy Fongin mustasukkaiseksi ja sitoutumaan itseensä. Linda saapuu Wang Tan yliopistovalmistujaisiin veljenään esiintyvän ystävänsä kanssa, ja järjestää ”veljensä” julkisesti siunaavan hänen ja Wang Tan naimisiinmenoaikeet. Wang Ta, joka ei ole ollut suunnitelmasta tietoinen peittää hämmennyksensä, mutta ajautuu isänsä kanssa riitaan siitä, kenellä on oikeus päättää hänen naimisiinmenostaan.


title: Lootuskukka (elokuva)

text: Linda on salannut tanssijattaren työnsä Wang Talta, ja Sammy, joka pyrkii estämään näiden avioitumisen, järjestää koko Wangin perheen illalliselle yökerhossaan, jossa nämä järkyttyvät nähdessään Lindan tanssiesityksen. Wang Ta lähtee yökerhosta suunniltaan lapsuudenystävänsä, ompelijatar Helen Chaon kanssa. Helen on syvästi rakastunut Wang Tahan, ja tämän juotua itsensä surussaan humalaan, Helen antaa hänen nukkua asunnossaan. Aamulla Mei Li tuo sattumalta mestari Wangin takin Helenille korjattavaksi, ja ahdistuu nähdessään Wang Tan vaatteet Helenin keittiössä. Mei Lin lähdettyä Wang Ta herää, muttei edelleenkään huomaa Helenin kiintymystä, vaan poistuu nopeasti. Wang Ta ymmärtää nyt Mei Lin sopivan itselleen Lindaa paremmin, mutta Mei Li torjuukin hänet, sanoen ettei enää rakasta häntä. Mei Li ja hänen isänsä jättävät mestari Wangin talon, ja alkavat aiemmin sovitun, sitovan avioliittosopimuksen mukaisesti valmistautua Mei Lin ja Sammy Fongin häihin. Ennen häitä Wang Ta menee tapaamaan Mei Litä, jolloin kumpikin tajuaa rakastavansa toisiansa syvästi. He sopivat yrittävänsä keksiä keinon, jolla Mei Li voisi välttää avioliiton Sammy Fongin kanssa.


title: Lootuskukka (elokuva)

text: Häätilaisuudessa, juuri ennen kuin Mei Li juo maljasta (mikä sinetöisi hänen avioliittonsa Sammyn kanssa), Mei Li julistaa että hän tuli Yhdysvaltoihin laittomasti. Tämä mitätöi avioliittosopimuksen, ja Wang Ta voi avioitua Mei Lin kanssa. Sammy kosii Lindaa, joka suostuu, ja pidetään kaksoishäät.Lootuskukka oli aikanaan poikkeuksellinen elokuva, sillä lähes kaikki sen näyttelijät olivat aasialaistaustaisia (vaikkakin kahden roolihenkilön lauluäänet dubattiin). Elokuvassa esiintyivät Nancy Kwan, James Shigeta, Benson Fong, James Hong, Reiko Sato, sekä jo Broadway-musikaalissa olleet Jack Soo, Miyoshi Umeki ja Juanita Hall.


title: Lootuskukka (elokuva)

text: Yhdysvaltain kongressin kirjasto valitsi Lootuskukan tallennettavaksi kansalliseen elokuvaluetteloon ("National Film Registry") sen ”kulttuurisen, historiallisen ja esteettisen merkityksen” vuoksi.


title: Lootuskukka (elokuva)

text: Lootuskukka oli ainoa Rodgersin ja Hammersteinin musikaaleista tehty Hollywood-versio, joka oli taloudellisesti tappiollinen. Jotkut amerikanaasialaiset ovat myöhemmin pitäneet elokuvaa loukkaavana, ja valittaneet sen vahvistaneen jo vanhentuneita stereotypioita aasialaisista.


title: Sepon koulu

text: Sepon koulu on Pohjois-Tapiolassa Espoossa sijaitseva ala-asteen koulu. Koulussa on 270 oppilasta ja sen rehtorina toimii Saija Holopainen.


title: Shake It Off

text: Shake It Off on yhdysvaltalaisen laulaja-lauluntekijä Taylor Swiftin kappale vuodelta 2014. Kappale julkaistiin ensimmäisenä singlenä Swiftin viidenneltä albumilta "1989".


title: Shake It Off

text: ”Shake It Off” nousi Yhdysvalloissa Billboard Hot 100 -listan kärkisijalle. Yhdysvalloissa ja Australiassa kappale on myynyt nelinkertaista platinaa. Muissa maissa se on myynyt platinaa ja kultaa.


title: Shake It Off

text: Kappale sai neljä Grammy-ehdokkuutta kategorioissa vuoden levytys, kappale, paras popsooloesitys ja tuottaja.


title: Shake It Off

text: Kappale koki ensiesityksensä Yahoo!:n live stream-tapahtumassa 18. elokuuta 2014. Muutamia tunteja myöhemmin "Shake It Off" julkaistiin digitaalisesti ladattavana "1989"-albumin johdantosinglenä. "Shake It Off" debytoi Billboard Hot 100-listan kärkisijalla, muodostuen Swiftin uran toiseksi kärkisijan saavuttaneeksi singleksi Yhdysvalloissa.


title: Shake It Off

text:
"Shake It Off" sai pääosin positiivisia vastaanottoja musiikkikriitikoilta, jotka yllättyivät sen musiikillisesta tyylistä.
Swiftin, Max Martinin ja Shellbackin säveltämä ja sanoittama single eroaa Swiftin perinteisestä country pop -musiikkityylistä. Se on nopeatempoinen pop-kappale, jossa yhtenä instrumenttina käytetään saksofonia.


title: Shake It Off

text: Kappaleen musiikkivideo julkaistiin samana päivänä kuin single. Swift esiintyy videolla yhdessä eri tanssityylejä edustavien tanssijoiden kanssa. Videon on ohjannut Mark Romanek. Video sai ristiriitaisen vastaanoton, ja sitä kritisoitiin pitkälti sen twerkkaavasta kohtauksesta.


title: Kalle Mänttä

text: Kalle ”Shitfinger” Mänttä on suomalainen blueskitaristi.


title: Kalle Mänttä

text: Mänttä on kotoisin Porin Pihlavasta. Hän kiinnostui sähkökitaran soitosta 1970-luvulla ja innostui bluesista nähtyään B. B. Kingin livenä Pori Jazzeilla 1970-luvun lopussa. Soittotaitonsa Mänttä on kehittänyt itse vuosikymmenten saatossa. Hän on soittanut myös huuliharppua.


title: Kalle Mänttä

text: Mäntän ehkä tunnetuin kokoonpano on Bluesdrain, joka toimii edelleen aktiivisesti. Mänttä luo myös omaa soolouraa. 2000-luvulla Mänttä on käynyt useita kertoja Chicagossa, jossa järjestetään vuosittain suuri bluesfestivaali, Chicago Blues Festival.


title: Kalle Mänttä

text: Mänttä soittaa Gibson ES-359-, Fender Stratocaster-, Fender Telecaster- ja Schecter-sähkökitaroilla sekä Fender- ja Peavey-vahvistimilla. Vuodesta 2014 Mänttä on soittanut porilaisen Hehku Custom Amplifiersin tekemällä Hehku Bluesnake -vahvistimella.


title: Kruunukärhö

text: Kruunukärhö ("Clematis macropetala") on kärhöihin kuuluva köynnös, jota kasvatetaan Suomessa monivuotisena koristekasvina.


title: Kruunukärhö

text: Kruunukärhö on näyttävä helppohoitoinen puutarhakasvi, joka kasvaa 3–4 metriä korkeaksi köynnökseksi. Laji muistuttaa alppikärhöä ("Clematis alpina"), mutta sillä on suuremmat ja avoimemmat kukat, jotka ovat vaaleansiniset ja puolikerrotut. Kukat kukkivat alkukesästä ja koristelliset pähkylöiden muodostamat pallot valmistuvat loppukesästä. Kruunukärhöstä on olemassa myös vaaleanpunakukkaisia puutarhamuotoja. Kukat kukkivat edellisvuoden versoilla, joten kruunukärhöä ei saa leikata keväällä.


title: Kruunukärhö

text: Kruunukärhö kasvaa Suomessa kasvuvyökykkeillä I-V.


title: Kruunukärhö

text:
Kärhöt kasvavat parhaiten aurikoisella tai puoliaurinkoisella kasvupaikalla. Maan tulee olla kuohkea ja ravinteikas, hieman hapan ja sitä tulee kastella säännöllisesti. Köynnös ei kuitenkaan siedä seisovaa vettä.
Jos köynnöstä halutaan leikata sen koon rajoittamiseksi, leikkaaminen tulee tehdä kukinnan jälkeen. Köynnöskasvit tarvitsevat tuen tai ne täytyy istuttaa pensaiden vierelle, joiden yli köynnökset voivat kiipeillä. Taimi istutetaan syvään ja vinosti tukea kohden, jotta latva lähtee kiipeämään oikeaan suuntaan. . Laji on hyvin talvea kestävä. Jos köynnös on kuitenkin kuivunut talvella, lähtee se kasvamaan maan alta uudelleen, jolloin kukinta on myöhäisempi mutta kukkien koko usein pienempi. Jos kukat mustuvat ja kuivuvat äkkiä ilman syytä, kyseessä saattaa olla klematissairaus.


title: Kuutamosonaatti (täsmennyssivu)

text: Kuutamosonaatti tarkoittaa seuraavia:


title: World of Tanks: Xbox 360 Edition

text: World of Tanks Xbox: 360 Edition julkaistiin E3 2013-tapahtuman aikana 12. helmikuuta 2014. Xbox-version kehitti Wargaming West (entinen Day 1 Studios) ja sen julkaisusta vastaa Microsoft Studios. Pelin betaversio julkaistiin 7.8.2013. Xbox-versio on PC-versiota rajoitetumpi, siinä on vain seitsemän eri maastoa ja noin 100 tankkia viideltä eri maalta (USA, Saksa, Englanti, Ranska ja Neuvostoliitto). Peli on ilmainen Xbox Live Gold -jäsenille. Xbox-versiota ei voi yhdistää tietokoneversioon. "World of Tanks Xbox: 360 Editionilla" on yli seitsemän miljoonaa rekisteröitynyttä pelaajaa.


title: Asetatsolamidi

text: Asetatsolamidi eli asetatsoliamidi (CHNOS) on sulfonamidijohdannaisiin kuuluva orgaaninen yhdiste. Yhdistettä voidaan käyttää lääketieteessä diureettina ja glaukooman, epilepsian ja vuoristotaudin hoidossa. Asetatsolamidi kuuluu WHO:n julkaisemaan luetteloon tärkeimmistä lääkeaineista.


title: Asetatsolamidi

text: Huoneenlämpötilassa asetatsolamidi on valkoista kiteistä ainetta. Aine liukenee huonosti veteen, mutta on heikko happo ja liukenee tämän vuoksi hyvin emäksisiin liuoksiin. Asetatsolamidin pK-arvo on 7,2.


title: Asetatsolamidi

text: Asetatsolamidin vaikutus perustuu hiilihappoanhydraasientsyymin toiminnan estämiseen. Hiilihappoanhydraasin toiminnan estyessä natriumin, kaliumin ja vetykarbonaatti-ionin takaisinimeytyminen munuaisissa vähenee ja näiden pitoisuus munuaisissa laskee ja kloridi-ionien pitoisuus munuaisissa kasvaa. Tämä johtaa osmoottiseen epätasapainoon ja virtsan erittyminen lisääntyy. Tähän perustuu asetatsolamidin diureettinen vaikutus. Tämän seurauksena myös paine silmissä laskee. Epilepsiakohtausten hoito ja ehkäisy perustuu myös hiilihappoanhydraasin estoon. Asetatsolamidin käyttö lisää vetykarbonaatti-ionien erittymistä virtsaan, minkä vuoksi virtsa muuttuu emäksiseksi ja elimistöön muodostuu metabolinen asidoosi. Tämä lisää eräiden lääkeaineiden imeytymistä ja eritystä.


title: Asetatsolamidi

text: Asetatsolamidi imeytyy tablettina otettuna tyypillisesti hyvin ja vaikutukset ovat suurimmillaan muutaman tunnin kuluttua lääkkeen otosta. Ihmisen entsyymit eivät juurikaan metaboloi lääkeainetta ja se erittyy muuttumattomana virtsaan.


title: Asetatsolamidi

text: Asetatsolamidin diureettiseen ja epilepsiakohtauksia hillitsevään vaikutukseen kehittyy helposti resistenttiys. Tämän vuoksi ainetta ei nykyisin käytetä juurikaan näihin tarkoituksiin. Tärkeimmät käyttökohteet ovat glaukooman hoito, johon sitä käytetään oraalisesti tabletteina tai glaukoomakohtauksen yhteydessä ruiskeena laskimoon. Asetatsolamidia käytetään myös vuoristotaudin ehkäisyyn ja hoitoon.


title: Asetatsolamidi

text: Asetatsolamidihoidon lisäyksenä kaliumin erittyminen virtsaan lisääntyy, mikä voi johtaa kaliumin pitoisuuden laskemiseen liian matalaksi eli hypokalemiaan. Tämä voi aiheuttaa muun muassa väsymystä ja sekavuutta. Tyypillisiä sivuvaikutuksia ovat huonovointisuus ja vatsakivut. Lisäksi voi ilmetä allergisia iho-oireita. Asetatsolamidi voi aiheuttaa muutoksia veressä ja anemiaa.


title: Asetatsolamidi

text: Asetatsolamidin synteesin lähtöaineet ovat ammoniumtiosyanaatti ja hydratsiini, joiden reaktiossa muodostuva bistiroureajohdannainen syklisoituu 2-amino-5-merkapto-1,3,4-tiodiatsoliksi, joka reagoi etikkahappoanhydridin kanssa asetyloiduksi johdannaiseksi. Tämä johdannainen kloorataan sulfonyylikloridijohdannaiseksi, joka reagoi ammoniakin kanssa muodostaen asetatsolamidia.


title: Yhdystie 2194

text: Yhdystie 2194 on tie, joka kulkee Euran Kiukaisista Kokemäen Järilään. Tien pituus on 12 kilometriä.


title: Yhdystie 2194

text: Tie saa alkunsa seututien 209 ja Eurakoskentien risteyksestä Kiukaisten kylän pohjoispäästä. Ensin tie kulkee noin vajaan kilometrin, ohittaen tämän jälkeen Kiukaistenkylän. Sieltä tie etenee kahden kilometrin verran kohtalaisesti mutkittelevana, kunnes se ohittaa Harolan kylän. Täältä vajaan kilometrin päässä tie ohittaa Markkulantien risteyksen ja ylittää Köyliönjoen. Seuraavan 2,5 kilometrin matkan jälkeen tie kohtaa Voitoistentien risteyksen. Täältä tie etenee noin puoli kilometriä, ohittaen sen jälkeen Euran ja Kokemäen kuntarajan. Sen jälkeen tie etenee noin puolentoista kilometrin verran Järilänvuoren harjualueen halki. Seuraavan kahden kilometrin matkan tie kulkee loivamutkaisena, päättyen lopulta Kokemäen Järilän läheisyyteen valtatien 2 risteykseen. Täältä saa alkunsa myös Järilään menevä Yhdystie 2464.


title: Yhdystie 2194

text: Kiukaisten kylästä aina Euran ja Kokemäen kuntarajalle asti tie kulkee nimellä "Harolantie". Tästä loppumatkan ajan tie kulkee nimellä "Järilänvuorentie".


title: Yhdystie 2194

text: Kiukaisten kylässä tie ohittaa sen alkupäässä Kiukaisten kirkon. Vajaan kilometrin päässä Euran rajalta Kokemäen suuntaan tie ylittää historiallisen Huovintien.


title: BigWorld

text: BigWorld on alun perin australialaisen BigWorld Pty Ltd:n luoma pelimoottori MMO-pelejä ja -maailmoja varten. Yhtiö perustettiin vuonna 2002.


title: BigWorld

text:
Wargaming.net valitsi pelimoottorin kehittämänsä World of Tanks -pelin alustaksi ja pelin menestyksen myötä sen osti sitä kehittäneen yhtiön vuonna 2012.
Peli teki maailmaennätyksen 21. tammikuuta 2013, kun yhdellä sen servereistä (RU2) oli yhtä aikaa 190 541 pelaajaa.


title: Metamorphosis

text: Metamorphosis voi tarkoittaa ainakin seuraavia:


title: Henry Bordeaux

text: Henry (-Camille) Bordeaux (25. tammikuuta 1870 Thonon-les-Bains, Haute-Savoie, Ranska – 29. maaliskuuta 1963 Pariisi, Ranska) oli ranskalainen asianajaja, kirjailija ja kriitikko.


title: Henry Bordeaux

text: Hänestä tuli vuonna 1919 Ranskan akatemian jäsen tuolille numero 20.


title: Henry Bordeaux

text: Bordeaux kävi Suomessa helmikuussa 1938. Hänet houkutteli vierailulle Jean-Louis Perret.


title: Samsung Galaxy Fit

text: Samsung Galaxy Fit on korealaisen Samsungin vuoden 2011 alussa myyntiin tullut älypuhelin. Virallinen julkistuspäivä oli 17. tammikuuta. Käyttöjärjestelmä on Android 2.3.4, 2.2.


title: Zach Hamill

text: Zachery Robert Hamill (s. 23. syyskuuta 1988 Vancouver, Brittiläinen Kolumbia, Kanada) on kanadalainen jääkiekkoilija, joka pelaa Norjan GET-ligaenin Lørenskog IK:ssa. Hän on pelipaikaltaan keskushyökkääjä, mutta Hamill osaa pelata myös laidassa. Elite Prospects -sivuston Erik K. Pirin mukaan hänen vahvuuksiinsa kuuluu pelintekeminen, pelikäsitys, visio, ylivoimapelaaminen ja syöttäminen. Hamill ei ole kuitenkaan kovin isokokoinen ja hänellä on parannettavaa myös luistelunopeudessa ja kahden suunnan pelaamisessa. Hamill laukoo oikealta.


title: Zach Hamill

text: Hamill oli juniorina myös erittäin lupaava pelaaja, sillä Boston Bruins varasi hänet koko kahdeksantena pelaajana. Hamillin NHL-ura on jäänyt kuitenkin toistaiseksi vain 20 ottelun mittaiseksi ja hän on pelannut seitsemänä Pohjois-Amerikassa viettämällään ammattilaiskaudellaan lähinnä AHL:ssä. Euroopassa Hamill on pelannut aiemmin myös KHL:ssä, Suomessa, Sveitsissä, Saksassa ja Ruotsissa.


title: Zach Hamill

text: Hamill loi suurimman osan varhaisjunioriurastaan Port Coquilamin kaupungissa. Everett Silvertips varasi hänet koko WHL:n varaustilaisuuden kolmantena pelaajana vuonna 2003. Hamill pelasi kauden 2003–2004 vielä suurimmaksi osaksi PIJHL-liigaa Coquitlam Buckaroosin joukkueessa, mutta nousi loppukaudesta myös Silvertipsiin, jonka kanssa hän eteni aina WHL:n finaaleihin saakka. Medicine Hat Tigers vei kuitenkin Ed Chynoweth Cupin otteluvoitoin 4–0. Ensimmäisellä kokonaisella WHL-kaudellaan 2004–2005 Hamill teki 57 runkosarjaottelussa 33 tehopistettä. Kaudella 2005–2006 hän oli tehoilla 21+38=59 Silvertipsin toiseksi paras pistemies Shaun Heshkan kanssa ja voitti joukkueen sisäisen tehotilaston lukemalla +18. Kevään 2006 pudotuspeleissä Hamill oli Silvertipsin paras pistemies ja syöttäjä tehoilla 3+11=14.


title: Zach Hamill

text: Kaudella 2006–2007 Hamill nousi Silvertipsin varakapteeniksi. Hän voitti koko WHL:n piste- ja syöttöpörssin tehoilla 32+61=93, joilla Hamill nousi myös Silvertipsin seurahistorian kaikkien aikojen eniten yhdessä kaudessa teho- ja syöttöpisteitä tehneeksi pelaajaksi. Sittemmin Josh Winquist sivuutti hänen piste-ennätystään kaudella 2013–2014. Tammikuussa 2007 Hamill teki 12 ottelussa 24 tehopistettä ja palkittiin WHL:n kuukauden pelaajana. 22.–28. tammikuuta välisenä aikana hän teki neljässä ottelussa peräti 13 tehopistettä ja palkittiin liigan viikon pelaajana. Hamill pelasi kauden aikana myös CHL Top Prospects Gamessa. Hänet palkittiin pistepörssin voitostaan kauden päätteeksi Bob Clarke Trophylla sekä valittiin WHL:n läntisen konferenssin ensimmäiseen tähdistökentälliseen. Hamill valittiin myös koko CHL:n ensimmäiseen tähdistökentälliseen.


title: Zach Hamill

text: Boston Bruins varasi Hamillin koko NHL:n varaustilaisuuden kahdeksantena pelaajana kesällä . Hän teki saman vuoden elokuussa kolmivuotisen tulokassopimuksen joukkueen kanssa, mutta Hamill pelasi kauden 2007–2008 vielä pääasiassa Silvetipsissa. Hän oli joukkueen toiseksi paras pistemies Dan Gendurin jälkeen tehoilla 26+49=75. WHL-kautensa jälkeen maaliskuun 2008 lopulla Hamill siirtyi loppukaudeksi AHL-joukkue Providence Bruinsin vahvuuteen ja teki siellä seitsemässä runkosarja- ja yhdeksässä playoff-ottelussa tehot 1+8=9.


title: Zach Hamill

text: Hamill johtaa Everett Silvertipsin kaikkien aikojen runkosarjan piste- ja syöttöpörssiä tehtyään yhteensä 250 ottelussa tehot 87+175=262. Hän on pistepörssissä peräti 60 tehopistettä Josh Winquistia edellä. Hamillilla on myös joukkueen seurahistoriassa eniten pelattuja playoff-otteluita (62) sekä tehopisteitä (37) ja syöttöjä (27). Hän johti WHL-uransa päätteeksi myös Silvertipsin kaikkien aikojen runkosarjan maalipörssiä ja pelattujen otteluiden tilastoa, mutta nämä ennätykset on sittemmin rikkonut kuitenkin useampi pelaaja.


title: Zach Hamill

text: Varsinaisella AHL:n tulokaskaudellaan 2008–2009 Hamill teki Providence Bruinsin paidassa 65 runkosarjaottelussa tehot 13+13=26 sekä 16 playoff-ottelussa tehot 1+5=6. Kaudella 2009–2010 hän oli tehoilla 14+30=44 joukkueen toiseksi paras pistemies Mikko Lehtosen jälkeen. Hamill teki NHL-debyyttinsä Boston Bruinsissa runkosarjan viimeisellä kierroksella 11. huhtikuuta 2010 vieraissa Washington Capitalsia vastaan. Hän sai ottelussa jääaikaa 12.08 minuuttia ja keräsi myös yhden syöttöpisteen. Kaudella 2010–2011 Hamill oli tehoilla 9+34=43 Providencen toiseksi paras pistemies Jamie Arnielin jälkeen. Hän jakoi myös vakiokokoonpanoon pelaajista joukkueen sisäisen tehotilaston voiton Maxime Sauvén kanssa lukemalla +6. Hamill pelasi kauden aikana myös kolme NHL-ottelua tehden yhden syöttöpisteen. Hänet kutsuttiin kevään 2011 pudotuspeleissä Boston Bruinsin harjoitusvahvuuteen. Hamill ei pelannut ainuttakaan playoff-ottelua, eikä näin ollen voittanut joukkueen mukana Stanley Cupia, mutta hän sai kuitenkin itselleen Stanley Cup -sormuksen.


title: Zach Hamill

text: Kaudella 2011–2012 Hamill nousi Providencen varakapteeniksi. Hän pelasi kauden aikana NHL:ssä 16 runkosarjaottelua tehden kaksi syöttöpistettä. Toukokuussa 2012 Boston Bruins kauppasi Hamillin oikeudet Washington Capitalsiin vaihdossa Chris Bourqueen. Heinäkuussa 2012 hän teki vuoden mittaisen jatkosopimuksen Capitalsin kanssa. Hamill aloitti kauden 2012–2013 osaksi myös NHL:n työsulun vuoksi AHL-joukkue Hershey Bearsissa. Pari viikkoa NHL-kauden alkamisen jälkeen tammikuun 2013 lopulla hänet kaupattiin Florida Panthersiin vaihdossa Casey Wellmaniin. Hamill pelasi farmijoukkue San Antonio Rampagessa, kunnes huhtikuussa 2014 Panthers lainasi hänet loppukaudeksi toiseen AHL-joukkueeseen, Milwaukee Admiralsiin. Hamill ei pelannut kauden aikana otteluakaan NHL:ssä.


title: Zach Hamill

text: Heinäkuussa 2013 Hamill teki vuoden mittaisen ja kaksisuuntaisen sopimuksen Vancouver Canucksin kanssa. Hän pelasi farmijoukkue Utica Cometsissa, kunnes Canucks purki Hamillin sopimuksen joulukuussa 2013. Jouluaattona hän teki loppukauden kattaneen sopimuksen KHL-joukkue Barys Astanan kanssa.


title: Zach Hamill

text: Kaudeksi 2014–2015 Hamill siirtyi vuoden mittaisella sopimuksella SM-liigajoukkue Hämeenlinnan Pallokerhoon. Hän teki ammattilaisuransa ensimmäisen kypärätempun 17. syyskuuta 2014 Oulun Kärppiä vastaan. Hamill keräsi ottelussa myös yhden syöttöpisteen. Hänen toinen osumansa jäi HPK:n 6–2-voittoon päättyneen ottelun ratkaisumaaliksi. Hamill palkittiin ottelun "Ilta-Sanomien" kolmen tähden tähtipelaajana sekä Raimo Ranta ja Veikko Pulli valitsivat hänet legendojen tähtien ykköstähdeksi. Hieman epätasaisenkin kauden pelannut Hamill oli lopulta HPK:n toiseksi paras pistemies Eero Somervuoren kanssa tehoilla 16+19=35.


title: Zach Hamill

text: Hamill siirtyi kauden 2015–2016 kynnyksellä aluksi kahden viikon mittaisella sopimuksella Sveitsin National League A:n Fribourg-Gottéroniin. Hän pelasi joukkueessa yhdeksän ottelua ja siirtyi lokakuussa 2015 samassa liigassa pelaavaan HC Ambrì-Piottaan kuukauden mittaisella ja loppukauden option sisältäneellä sopimuksella. Marraskuussa Hamillin sopimusta jatkettiin kauden loppuun. Jo joulukuussa hän siirtyi kuitenkin loppukauden sopimuksella kauden kolmanteen seuraansa, Saksan DEL-liigan Iserlohn Roostersiin.


title: Zach Hamill

text: Marraskuussa 2016 Hamill siirtyi loppukauden 2016–2017 kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue IF Björklöveniin oltuaan alkukauden ilman sopimusta. Kaudeksi 2017–2018 hän siirtyi vuoden mittaisella sopimuksella Norjan GET-ligaenin Lørenskog IK:hon.


title: Zach Hamill

text: Hamill pelasi U-18 Junior World Cupissa vuonna 2005, jolloin hän voitti kultaa. Hamill edusti samana vuonna myös Canada Pacificin joukkuetta World U-17 Hockey Challengessa, joka päättyi hopeaan. Hän pelasi myös alle 20-vuotiaiden Super Seriesissa vuonna 2007.


title: Zach Hamill

text: Hamill edusti myös Kanadan A-maajoukkuetta Deutschland Cupissa vuonna 2014.


title: Zach Hamill

text: Hamillin vanhemmat ovat Scott ja Lonnie ja hänellä on myös sisarukset Carson ja Paisley, joista ensimmäisenä mainittu on pelannut myös jääkiekkoa.


title: The Isle of Conquest

text: The Isle of Conquest on vuonna 1919 ensi-iltansa saanut Edward Josén ohjaama yhdysvaltalainen mykkä draamaelokuva, jonka pääosassa on Norma Talmadge.


title: The Isle of Conquest

text: "The Isle of Conquest" perustuu Arthur Hornblow’n romaaniin "By Right of Conquest" (1909), jonka pohjalta Anita Loos ja John Emerson laativat elokuvan käsikirjoituksen. Elokuvan tuottajina olivat Norma Talmadge ja Joseph Schenck, ja elokuvan tuotantoyhtiönä Norma Talmadge Film Corporation. "The Isle of Conquest" kuvattiin New Yorkissa ja Floridassa työnimillä "The Call of Nature", "The Broken Barrier" ja "By Right of Conquest".


title: The Isle of Conquest

text: "The Isle of Conquest" sai Yhdysvaltain ensi-iltansa 26. lokakuuta vuonna 1919, ja sen levittäjänä toimi Select Pictures Corporation. "The Isle of Conquest" on nykyisin listattu kadonneeksi elokuvaksi.


title: The Isle of Conquest

text: "The Isle of Conquest" kertoo nuoresta naisesta Ethelistä (Norma Talmadge), joka avioituu varakkaan rontin kanssa, jotta Ethelin äiti voisi elää leveästi. Kun Ethel lomailee miehensä jahdilla, hän joutuu haaksirikkoon. Jahti haaksirikkoutuu pienelle saarelle, ja Ethelin seurana on vain jahdin miehistöön kuuluva jahdin lämmittäjä John Arnold (Wyndham Standing). He alkuksi inhoavat toisiaan, mutta lopulta he rakastuvat saaren romanttisessa ympäristössä. Heidät pelastetaan, ja kun Ethelin ronttimainen aviopuoliso myöhemmin kuolee, rakastavaiset saavat vihdoin toisensa.


title: Rashida Jones

text: Rashida Leah Jones (s. 25. helmikuuta 1976 Los Angeles, Kalifornia) on yhdysvaltalainen elokuva- ja televisionäyttelijä sekä käsikirjoittaja. Hänet tunnetaan parhaiten rooleistaan televisiosarjoissa "Puisto-osasto", "Konttori" ja "Käytäväpeliä". Jones on myös näytellyt useissa elokuvissa, kuten "I Love You, Man" (2009), "The Social Network" (2010) ja "Our Idiot Brother" (2011). Hän esiintyi naispääosassa vuoden 2012 elokuvassa "Celeste & Jesse – aina yhdessä", johon hän laati myös käsikirjoituksen yhdessä Will McCormackin kanssa.


title: Rashida Jones

text: Jonesin isä on afroamerikkalainen muusikko Quincy Jones ja äiti näyttelijä Peggy Lipton. Hänellä on isosisko Kidada sekä viisi sisaruspuolta isänsä muista suhteista. Hänellä on äitinsä kautta venäläisiä ja latvialaisia sukujuuria. Rashida ja hänen sisarensa kasvatettiin juutalaisiksi. Jones kasvoi Bel Airissa Kaliforniassa, ja hänen vanhempiensa avioliitto oli yhtä vuoristorataa koko hänen lapsuusaikansa. Vanhemmat erosivat, kun hän oli 14-vuotias. Jonesilla oli jo lapsena musikaalisia kykyjä, ja hän soitti klassista pianoa. Hän kävi samaa koulua kuin Paris Hilton ja Kim Kardashian.


title: Rashida Jones

text: Vuonna 1994 Jones keräsi huomiota rap-artisti Tupac Shakurille kirjoittamassaan avoimessa kirjeessä, jossa hän vastasi Shakurin murskaaviin huomautuksiin Jonesin vanhempien skandaaliavioliitosta. Myöhemmin hän ystävystyi Shakurin kanssa, joka oli kihloissa hänen sisarensa Kidadan kanssa ennen kuolemaansa. Lukion jälkeen Jones suuntasi Harvardin yliopistoon. Siellä hän oli mukana useissa ilmaisutaitoon ja draamaan erikoistuneissa kerhoissa. Jones halusi alun perin juristiksi, mutta muutti mielensä petyttyään O. J. Simpsonin murhaoikeudenkäyntiin. Hän alkoi opiskella esittävää taidetta sekä uskontoa ja filosofiaa. Hän valmistui Harvardista vuonna 1997.


title: Rashida Jones

text: Jones on esiintynyt muutamissa musiikkivideoissa sekä laulanut taustoja Maroon 5 -yhtyeelle. Hänen ensimmäinen merkittävä elokuvansa oli vuoden 2002 "Full Frontal", jossa hänellä oli pieni rooli. Vuonna 2004 hänellä oli sivuosa elokuvassa "Mieheni ex-naiset". Hän on myös toiminut avustavana toimittajana "Teen Vogue" -lehdessä. Jones on esiintynyt useissa draama- ja komediasarjoissa. Vuonna 2011 hän näytteli elokuvissa "Vain seksiä", "The Muppets" ja "The Big Year". Lisäksi hän on tehnyt äänirooleja animaatioissa kuten "The Cleveland Show" ja "Simpsonit".


title: Rashida Jones

text: Jones on seurustellut muun muassa näyttelijä Tobey Maguiren ja musiikkituottaja Mark Ronsonin kanssa. Maguiren kanssa he olivat yhdessä kaksi ja puoli vuotta, mutta suhde päättyi vuonna 2000. Jones on ollut aktiivisesti mukana hyväntekeväisyystyössä lasten auttamiseksi sekä poliittisissa kampanjoissa.


title: Perkeros

text: Perkeros on JP Ahosen piirtämä ja Ahosen yhdessä KP Alaren kanssa käsikirjoittama sarjakuvaromaani, jonka julkaisi WSOY vuonna 2013.


title: Presisionismi

text: Presisionismi (engl. "precisionism" < "precision", 'tarkkuus') oli yhdysvaltalainen taidesuuntaus, joka oli suosiossa etenkin 1920-luvulla. Presisionistit eivät olleet varsinainen koulukunta, eivätkä he julkaisseet muodollista ohjelmaa tai julkilausumia. He kuitenkin järjestivät yhteisnäyttelyitä, etenkin New Yorkin Daniel Galleryssa 1920-luvulla. Presisionisteilla oli merkittävä vaikutus myöhempään pop-taiteeseen.


title: Presisionismi

text: Presisionismin juuret olivat kubismissa, futurismissa ja orfismissa. Presisionistit kuvasivat kaupunki- ja maalaishorisontteja, rakennuksia, tehtaita, savupiippuja ja koneita; aina ilman ihmishahmoja tai ihmisen vaikutusta, ja osittain abstraktisesti. Maalausten valo oli kirkasta ja terävää, muodot geometrisia, pinnat sileitä ja linjat teräviä. Presisionistit eivät olleet yhteiskuntakriittisiä, vaan he etäännyttivät itsensä ja katsojan aiheestaan.


title: Presisionismi

text: Suuntauksen tunnetuimpia edustajia olivat Charles Demuth, Charles Sheeler, Ralston Crawford, Preston Dickinson, Niles Spencer ja Georgia O’Keeffe.


title: The Woman Gives

text: The Woman Gives on vuonna 1920 ensi-iltansa saanut Roy William Neillin ohjaama yhdysvaltalainen mykkä draamaelokuva, jonka pääosassa on Norma Talmadge.


title: The Woman Gives

text: "The Woman Gives" perustuu Owen Johnsonin samannimiseen romaaniin vuodelta 1916, ja sen pohjalta Grant Carpenter ja Waldo Walker laativat elokuvan käsikirjoituksen. Elokuvan tuotti Joseph M. Schenck, ja elokuvan tuotantoyhtiönä oli Norma Talmadge Film Corporation. "The Woman Gives" sai Yhdysvaltain ensi-iltansa 29. maaliskuuta vuonna 1920, ja sen levitti First National. Elokuvan kopiota säilytetään Yhdysvaltain kongressin kirjaston elokuva-arkistossa.


title: Libania Grenot

text: Libania Grenot Martínez (s. 12. heinäkuuta 1983 Santiago de Cuba) on kuubalaissyntyinen Italiaa vuodesta 2008 edustanut 400 metrin juoksija.


title: Libania Grenot

text: Barcelonan EM-kilpailuissa 2010 Grenot juoksi Italian 4 × 400 metrin viestijoukkueessa, joka sijoittui alun perin neljänneksi, mutta nousi Venäjän joukkueen dopinghylkäyksen jälkeen pronssille. Zürichin EM-kilpailuissa 2014 Grenot voitti kultaa 400 metrin juoksussa. Amsterdamin EM-kilpailuissa 2016 hän voitti kultaa 400 metrin juoksussa ja saavutti pronssia 4 × 400 metrin viestissä.


title: Libania Grenot

text: Grenot on 400 metrin Kuuban mestari vuosilta 2003–2005 ja Italian mestari vuosilta 2009, 2010, 2014, 2015 ja 2016. Vuonna 2012 hän voitti Italian mestaruuden myös 200 metrillä.


title: Libania Grenot

text: Grenot edusti Kuubaa viimeisen kerran vuoden 2005 MM-kisoissa. Hän avioitui italialaisen miehen kanssa ja muutti Italiaan vuonna 2006. Italian edustusoikeuden kansainvälisiin kilpailuihin hän sai vuonna 2008.


title: Francisco García

text: Francisco Alberto García (s. 31. joulukuuta 1981 San Francisco de Macorís) on dominikaanilainen koripalloilija, pelipaikaltaan heittävä takamies ja pieni laitahyökkääjä.


title: Francisco García

text: Louisvillen yliopistossa pelanneen Garcían varasi NBA:han Sacramento Kings, jota García edusti vuoteen 2013 saakka. Tämän jälkeen hän siirtyi Houston Rocketsiin. García on pelannut myös Dominikaanisen tasavallan maajoukkueessa.


title: Indira Terrero

text:
Indira Terrero Letuce (s. 29. marraskuuta 1985 Havanna, Kuuba) on espanjalainen 400 metrin juoksija.
Terrero on syntyisin kuubalainen. Hän sai Espanjan kansalaisuuden huhtikuussa 2014 ja maan edustusoikeuden 15. toukokuuta 2014.


title: Indira Terrero

text: Terrero karsiutui 400 metrin välierissä Pekingin olympialaisissa 2008 sekä Osakan 2007 ja Berliinin 2009 MM-kilpailuissa. Hän saavutti Pan-Amerikan kisoissa 2007 kultaa 4 × 400 metrin viestissä ja pronssia 400 metrillä. Ibero-Amerikan mestaruuskilpailuissa 2010 hän sai kultaa 4 × 400 metrin viestissä ja pronssia 800 metrin juoksussa. Keski-Amerikan ja Karibian mestaruuskilpailuissa hän voitti 400 metrillä kultaa 2008 ja 2009 sekä 4 × 400 metrin viestissä kultaa 2008 ja 2009 ja pronssia 2005.


title: Indira Terrero

text: Zürichin EM-kilpailuissa 2014 Terrero saavutti 400 metrillä pronssia ajalla 51,38 ja Prahan sisäratojen EM-kilpailuissa 2015 hopeaa ajalla 52,63.


title: Ivan Ivančić

text: Ivan Ivančić (6. joulukuuta 1937 Grabovica, Tomislavgrad, Jugoslavian kuningaskunta – 28. elokuuta 2014 Zagreb, Kroatia) oli Jugoslaviaa edustanut kroatialainen kuulantyöntäjä.


title: Ivan Ivančić

text: Ivančić saavutti pronssia sisäratojen EM-kilpailuista Sindelfingenistä 1980 ja Budapestista 1983. Hän kilpaili myös kaksissa kesäolympialaisissa, Münchenissä 1972 ja Montréalissa 1976, karsiutuen kummallakin kerralla loppukilpailusta. Hän sijoittui 12:nneksi Helsingin MM-kilpailuissa 1983.


title: Ivan Ivančić

text: Ivančić saavutti Välimeren kilpailuissa kultaa 1975 ja pronssia 1979. Hän voitti Balkanin kisoissa kultaa 1970, 1971, 1972 ja 1983. Jugoslavian-mestaruuden hän voitti 1970–1975 ja 1977. Hän paransi kuusi kertaa Jugoslavian ennätystä.


title: Ivan Ivančić

text: Ivančić työnsi ennätyksensä 20,77 vuonna 1983.


title: Ivan Ivančić

text: Aktiiviuransa jälkeen hän valmensi muun muassa Sandra Perkovićia.


title: Ivan Ivančić

text: Ivančić kuoli 76-vuotiaana Zagrebissa 28. elokuuta 2014.


title: The Way of a Woman

text: The Way of a Woman (myös Nancy Lee) on Robert Z. Leonardin ohjaama yhdysvaltalainen mykkä draamaelokuva vuodelta 1919. Elokuvan pääosissa ovat Norma Talmadge ja Conway Tearle. "The Way of a Woman" kertoo virginialaisylimystöön kuuluvasta Nancy Leestä, joka ei voi luokkaeron takia naida alempaan luokkaan kuuluvaa rakastaan.


title: The Way of a Woman

text: "The Way of a Woman" perustuu Eugene Walterin ja H. Crownin Wilsonin näytelmään "Nancy Lee" (1918), jonka pohjalta Walter laati elokuvaan käsikirjoituksen. Elokuva kuvattiin New Yorkissa, ja sen tuotantoyhtiöinä olivat Norma Talmadge Film Corporation ja Select Pictures Corporation. Select Pictures Corporation toimi myös elokuvan levittäjänä. "The Way of a Woman" sai Yhdysvaltain ensi-iltansa 27. heinäkuuta vuonna 1919. Elokuvan kopiota säilytetään Lontoon National Film and Television Museumin elokuva-arkistossa.


title: Orfismi

text: Orfismi (myös vibrismi, simultanismi, futuristinen kubismi) oli kubismista juontunut ranskalaisen maalaustaiteen suuntaus 1910-luvulla. Orfistit ottivat maalauksiinsa vaikutteita musiikista, ja he käyttivät väriä runsaasti, toisin kuin kubistit. Suuntauksen nimesi orfismiksi vuonna 1912 ranskalainen runoilija ja taidekriitikko Guillaume Apollinaire Kreikan mytologian Orfeuksen mukaan.


title: Orfismi

text: Orfismin tunnetuimpia edustajia olivat Robert Delaunay, Fernand Léger, Francis Picabia, Marcel Duchamp ja František Kupka.


title: Lahnda

text: Lahnda (, ”läntinen”) on lingvisti George Abraham Griersonin antama yhteisnimitys joukolle Pakistanin itäosassa puhuttuja kieliä, jotka sijoittuvat indoarjalaisessa murrejatkumossa pandžabin ja sindhin väliin. Paikalliset käyttävät näistä kielistä useita eri nimityksiä, kuten saraiki, hindko ja pothohari, eikä niillä ole kaiken kattavaa puhujien itsensä käyttämää yhteisnimeä. Ulkopuolisten keskuudessa puhutaan joskus ”länsipandžabista”, vaikka useat lahndhan alle luokiteltavista murteista ovatkin lähempänä sindhiä kuin pandžabia.


title: Lahnda

text: "Ethnologue" luokittelee lahndan makrokieleksi, joka sisältää khetranin, mirpurinpandžabin, pohjois- ja etelähindkon, pahari-potwarin, saraikin ja länsipandžabin. "Glottologissa" lahnda muodostaa yhden sindhi-lahnda-kielten kolmesta alaryhmästä yhdessä sindhin ja itäpandžabin kanssa.


title: Kansallinen vallankumousarmeija

text: Kansallinen vallankumousarmeija oli Kuomintang-puolueen (KMT) sotilaallinen yksikkö vuosina 1925–1947. Se oli myös Kiinan tasavallan virallinen armeija KMT-puolueen valtavuosina. Tasavallan asevoimiin kuuluivat myös ilmavoimat ja laivasto.


title: Kansallinen vallankumousarmeija

text: Kansallinen vallankumousarmeija organisoitiin aluksi Neuvostoliiton avustuksella Kiinan yhdistämistä varten sotaherrojen aikakaudella. Armeija taisteli muun muassa toisessa Kiinan–Japanin sodassa ja Kiinan sisällissodassa Kansan vapautusarmeijaa vastaan. Vapautusarmeijan joukot taistelivat tosin vallankumousarmeijan rinnalla toisessa Kiinan–Japanin sodassa, mutta irtautuivat niistä hieman sodan päättymisen jälkeen. Kuomintangin vallan päättyessä 1947 vallankumousarmeija nimettiin uudelleen Kiinan tasavallan asevoimiksi, jolloin vallankumousarmeijasta tuli sen suurin aselaji, Kiinan tasavallan armeija.


title: Dust of Desire

text: Dust of Desire on vuonna 1919 ensi-iltansa saanut Perry N. Vekroffin ohjaama yhdysvaltalainen mykkä draamaelokuva, jonka pääosissa ovat Rubye De Remer ja Thomas Carrigan. "Dust of Desiren" käsikirjoituksen laativat Clara Beranger ja Forrest Halsey. Elokuva sai Yhdysvaltain ensi-iltansa 14. heinäkuuta vuonna 1919, ja sen tuotanto- ja levittäjäyhtiönä toimi World Film.


title: James Chester

text: James Chester (s. 23. tammikuuta 1989 Warrington, Wales) on walesiläinen jalkapalloilija, pelipaikaltaan keskuspuolustaja. Hän liittyi Manchester Unitedin akatemiaan vuonna 2005. Tammikuussa 2011 hän siirtyi Englannin Valioliigassa pelanneeseen Hull Cityyn. Kesällä 2015 hän siirtyi West Bromwich Albioniin ja kesällä 2016 edelleen Aston Villaan.


title: James Chester

text: Chester pelasi ensimmäisen ottelunsa Walesin A-maajoukkueessa kesäkuussa 2014 ystävyysottelussa Hollantia vastaan. Hän on pelannut kaikkiaan 31 maaottelua.


title: Futuristinen manifesti

text: Futuristinen manifesti on futurismiksi nimetyn modernistisen taidesuuntauksen perustaksi tullut manifesti. Sen kirjoitti italialainen runoilija Filippo Tommaso Marinetti. Manifesti ilmestyi alkujaan italialaisessa lehdessä Gazzetta dell'Emiliassa Bolognassa 5. helmikuuta 1909. Kansainvälistä huomiota se kuitenkin sai, kun se ilmestyi ranskaksi nimellä "Manifeste du futurisme" 20. helmikuuta 1909 Figaro-lehdessä. Futurismi hylkäsi historian, ihannoi nopeutta, koneita, väkivaltaa, nuoruutta ja teollisuutta, ja se pyrki Italian modernisointiin ja kulttuuriseen nuorentamiseen.


title: Futuristinen manifesti

text: Seuraavana vuonna ilmestyi kolme manifestia, joista yksi oli taidemaalareiden "tekninen manifesti".


title: Jérôme Haeffler

text: Jérôme Haeffler (s. 12. toukokuuta 1982) on ranskalainen keihäänheittäjä. Haefflerin ennätys on vuonna 2010 Valencessa heitetty 80.37. Hän on yksinkertainen Ranskan mestari. Haeffler on osallistunut yksiin EM-kisoihin, vuonna 2010 Barcelonassa. 182 senttimetriä pitkä ja 69 kilogrammaa painava Haeffler edustaa Pays de Colmar Athletismeä.


title: Dennis Harrison

text: Dennis Harrison (s. 7. toukokuuta 1979 Philadelphia, Pennsylvania) on yhdysvaltalainen aktiiviuransa lopettanut koripalloilija.


title: Dennis Harrison

text: Harrisonia ei varattu NBA:han . Hän pelasi kaksi kautta Yhdysvaltain pienissä sarjoissa ja siirtyi tämän jälkeen Eurooppaan, jossa voitti Irlannin ja Ison-Britannian cupit. Syksyllä 2005 Harrison siirtyi Suomeen ja Tampereen Pyrintöön, jossa pelasi kaksi kautta. Kaudella 2006–2007 Harrison pelasi erinomaisesti heittäen: hänen kahden pisteen heittonsa onnistuivat 65,05-prosenttisesti (Korisliigan 1. kyseisellä kaudella), kolmen pisteen heitot 43,66-prosenttisesti (Korisliigan 2.) ja vapaaheitot 80,45-prosenttisesti (Korisliigan 3.). 19,4 pisteen keskiarvollaan hän oli Korisliigan runkosarjan viidenneksi mutta Pyrinnössä vasta kolmanneksi paras pistemies. Pyrinnön jälkeen Harrison siirtyi Ranskan pääsarjan SLUC Nancyyn ja pelasi tämän jälkeen vielä Sveitsissä ja Ranskan toiseksi korkeimmalla sarjatasolla.


title: Dennis Harrison

text: Harrisonin pikkuveli David Harrison oli NBA-tason koripalloilija.


title: Intelligence – Agentti 2.0

text: Intelligence – Agentti 2.0 () on yhdysvaltalainen toimintasarja, jonka esittäminen alkoi tammikuussa 2014. Sarja päättyi ensimmäisen kauden jälkeen toukokuussa 2014. Suomessa sarjan esittäminen alkoi Foxilla 25. elokuuta 2014.


title: Jodie Williams

text: Jodie Williams (s. 28. syyskuuta 1993) on brittiläinen pikajuoksija.


title: Jodie Williams

text: Zürichin EM-kilpailuissa 2014 Williams oli mukana Euroopan mestaruuden voittaneessa Ison-Britannian pikaviestijoukkueessa ja saavutti hopeaa henkilökohtaisella 200 metrin matkalla.


title: Jodie Williams

text: Alle 23-vuotiaiden EM-kisoissa 2013 Williams voitti 200 metrin juoksun ja oli 100 metrillä toinen. Hän juoksi myös Britannian hopeaa voittaneessa pikaviestijoukkueessa.


title: Jodie Williams

text: Williamsin ennätys 100 metrillä on 11,18 (2011) ja 200 metrillä 22,46 (2014).


title: M.C. Mazique

text: M.C. Mazique (s. 2. maaliskuuta 1975) on yhdysvaltalainen aktiiviuransa lopettanut koripalloilija. Hän pelasi urallaan useissa eurooppalaissarjoissa.


title: M.C. Mazique

text: Marraskuussa 2007 Mazique saapui Suomeen ja Tampereen Pyrintöön. Hän pelasi Pyrinnössä 29 ottelua 13,0 pisteen ja 7,0 levypallon ottelukohtaisilla keskiarvoilla.


title: Kolin kieli

text: Koli on ryhmä indoarjalaisia kieliä, joita puhutaan Intiassa Gujaratin osavaltiossa ja Pakistanissa Sindhin provinssissa. "Ethnologue" jakaa kolin kolmeksi eri kieleksi: kachinkoli, parkarinkoli ja wadiyarankoli. Kachin- ja wadiyarankolilla on lisäksi omia paikallisia murteita. Koli on läheistä sukua gudžaratille ja sen eri variantit kehittyvät hieman eri suuntiin ympäröivän valtakielen mukaan. Kachinkoli on kehittymässä sindhin suuntaan, kun taas parkarinkolilla on paljon yhtäläisyyksiä marwarin kanssa.


title: Erik Karlsson (jääkiekkoilija, 1994)

text: Erik Karlsson (s. 28. heinäkuuta 1994 Lerum, Ruotsi) on ruotsalainen jääkiekkoilija, joka pelaa SM-liigajoukkue KooKoossa. Hän on pelipaikaltaan vasen laitahyökkääjä, mutta Karlsson osaa pelata myös keskellä.


title: Erik Karlsson (jääkiekkoilija, 1994)

text: Karlssonin kasvattajaseura on Lerums BK. Hän pelasi myöhemmät juniorivuotensa Frölunda HC:ssa, jossa Karlsson voitti U16 SM:n mestaruuden vuonna 2010. Kaudella 2010–2011 hän voitti J18 Allsvenskanin runkosarjassa joukkueen sisäisen syöttöpörssin ja jakoi sisäisen pistepörssin voiton Andreas Johnsonin kanssa. Karlsson voitti kauden päätteeksi sekä J20 SuperElitin että J18 Allsvenskanin mestaruuden. Hän voitti kauden aikana myös Junior European Trophyn mestaruuden. Kausi 2011–2012 päättyi J18 Allsvenskanin pronssiin.


title: Erik Karlsson (jääkiekkoilija, 1994)

text: Carolina Hurricanes varasi Karlssonin neljännellä kierroksella 99. pelaajana . Kaudella 2012–2013 hän debytoi Frölundan Elitserien-joukkueessa, jossa Karlsson pelasi viisi runkosarja- ja yhden European Trophy -ottelun jääden niissä ilman tehopisteitä. Hän pelasi ensimmäisen Elitserien-ottelunsa 18. joulukuuta 2012 AIK IF:ää vastaan. Karlsson pelasi kauden aikana myös kaksi ottelua lainalla sarjatasoa alempana HockeyAllsvenskan-joukkue Karlskrona HK:ssa. Huhtikuussa 2014 hän teki vuoden mittaisen jatkosopimuksen Frölundan kanssa.


title: Erik Karlsson (jääkiekkoilija, 1994)

text: Varsinaisella SHL:n tulokaskaudellaan 2013–2014 Karlsson teki 41 runkosarjaottelussa tehot 5+1=6 ja kuudessa playoff-ottelussa yhden maalin. Hän teki ensimmäisen SHL-maalinsa 16. marraskuuta 2013 vieraissa AIK IF:ää vastaan. Karlssonin osuma jäi Frölundan 2-6-voittoon päättyneen ottelun ratkaisumaaliksi. Helmikuussa 2014 hän teki kaksivuotisen jatkosopimuksen joukkueen kanssa. Saman vuoden toukokuussa Karlsson teki kolmivuotisen tulokassopimuksen Carolina Hurricanesin kanssa. Hän pelasi kauden 2014–2015 kuitenkin vielä lainalla Frölundassa. Karlsson voitti Mestarien liigan hopeaa.


title: Erik Karlsson (jääkiekkoilija, 1994)

text: Kaudeksi 2015–2016 Karlsson siirtyi Carolina Hurricanesin organisaatioon. Hän pelasi kautensa suurimmaksi osaksi AHL-joukkue Charlotte Checkersin vahvuudessa, jossa tulokaskausi toi 49 runkosarjaottelussa tehot 3+6=9. Karlsson pelasi kauden aikana myös kolme ottelua ECHL-joukkue Florida Everbladesissa. Kauden 2016–2017 hän pelasi kokonaan Checkersissa. Kaudeksi 2017–2018 Karlsson palasi kotimaahansa ja siirtyi vuoden mittaisella sopimuksella Allsvenskan-joukkue Timrå IK:hon. Hän nousi joukkueen varakapteeniksi. Karlsson oli Timrån toiseksi paras pistemies Jonathan Dahlénin jälkeen tehoilla 9+19=28. Hän oli nostamassa joukkuetta kauden päätteeksi SHL:ään.


title: Erik Karlsson (jääkiekkoilija, 1994)

text: Karlsson siirtyi kaudeksi 2017–2018 vuoden mittaisella sopimuksella SM-liigajoukkue KooKoohon.


title: Erik Karlsson (jääkiekkoilija, 1994)

text: Karlsson pelasi alle 20-vuotiaiden MM-kilpailuissa vuonna 2014, jolloin hän voitti hopeaa. Karlsson pelasi myös alle 18-vuotiaiden MM-kilpailuissa vuonna 2012 voittaen hopeaa. Hän pelasi myös alle 18-vuotiaiden Ivan Hlinkan muistoturnauksessa vuonna 2011 ja samana vuonna myös alle 19-vuotiaiden World Junior A Challengessa. Karlsson on kuulunut Ruotsin alle 20-vuotiaiden maajoukkueen kapteenistoon.


title: Erik Karlsson (jääkiekkoilija, 1994)

text: Karlssonin pikkuveli Anton pelaa Allsvenskan-joukkue Leksands IF:ssä. Hänellä on Arizona Coyotesin NHL-varaus vuodelta . Veljesten isä Martin Karlsson on juniorivalmentaja.


title: FS Chasseloup-Laubat (1893)

text: Chasseloup-Laubat oli Ranskan laivaston vuonna 1893 vesillelaskettu Friant-luokan panssarikansiristeilijä.


title: FS Chasseloup-Laubat (1893)

text: Alus tilattiin Cherbourgin laivastontelakalta ja sen köli laskettiin kesäkuussa 1891. Alus laskettiin vesille 17. huhtikuuta 1893 ja se otettiin palvelukseen vuonna 1895.


title: FS Chasseloup-Laubat (1893)

text: Aluksen aseistus riisuttiin vuonna 1913. Ensimmäisessä maailmansodassa se oli Korfulla vedenpuhdistusasemana tislaten juomavettä merivedestä. Alus myytiin romutettvaksi vuonna 1920.


title: Baseballin SM-sarja 2014

text: Baseballin SM-sarjassa 2014 pelasi kuusi joukkuetta. Runkosarjassa kullekin joukkueelle kertyi 15 ottelua. Neljä parasta jatkoi välieriin.


title: Suomi–Ruotsi-maaottelu 2014

text: Suomi–Ruotsi-maaottelu eli Ruotsi-ottelu 2014 järjestettiin Helsingin olympiastadionilla 30.–31. elokuuta 2014. Kyseessä oli 74. Yleisurheilun Suomi–Ruotsi-maaottelu. Naisten seiväshyppykilpailu järjestettiin poikkeuksellisesti jo 29. elokuuta Helsingin Narinkkatorilla.


title: Kuningaskunnan kisat

text: Kuningaskunnan kisat () ovat joka toinen vuosi järjestettävät urheilukilpailut Alankomaiden kuningaskuntaan kuuluville maille. Ensimmäiset Kuningaskunnan kisat järjestettiin vuonna 1965 yrityksenä saada kuningaskunnan osia läheisemmiksi. Yritys ei ottanut tuulta alleen ja vuonna 1995 Erica Terpstra perusti uudelleen jo vuonna 1983 lakkautetut kisat. Nykymuotoisia kisoja ei ole järjestetty vuoden 2009 kisojen jälkeen, sillä 2011 kisat peruttiin Alankomaiden Antillien poliittisten ongelmien jälkeen. Myöskään 2013 kisoja ei käyty, joten seuraavaksi tavoitteena on käydä kisat vuonna 2015. Aruballa ja Alankomaiden Antilleilla kisat ovat olleet hyvin suosittuja. Eniten Kuningaskunnan kisoja on järjestetty Aruballa, joissa kisat on käyty kolmesti.Kisoissa on aikojen saatossa kilpailtu seitsemässä eri lajissa, jotka ovat:Alkuperäisissä kisoissa oli mukana neljä maata. Vuonna 1975 Suriname jäi kuitenkin pois itsenäistyttyään ja vuosien 1975-1983 kisat käytiinkin Alankomaiden Antillien ja Alankomaiden voimin. Kisojen uudistuttua myös Aruba tuli mukaan ja on nykyäänkin mukana yhdessä Alankomaiden kanssa. Alankomaiden Antillit jäävät pois, mikäli kisoja vielä järjestetään, sillä maa jakautui vuonna 2010.


title: Tom Kling-Baptiste

text: Tom Daniel Kling-Baptiste, joskus myös muodossa Tom Kling Baptiste (s. 29. elokuuta 1990) on ruotsalainen pikajuoksija. Hän kilpailee 100 ja 200 metrillä. 100 metrillä Kling-Baptisten ennätys on 10,27 ja 200 metrillä 20,81. Kling-Baptiste voitti Ruotsin-mestaruuden sisäradoilla 60 metrin juoksussa vuosina 2012 ja 2015 ja 200 metrin juoksussa vuonna 2012 sekä ulkoradoilla 100 metrin juoksussa vuosina 2010, 2013 ja 2015 ja 200 metrin juoksussa vuonna 2015. Suomi–Ruotsi-maaottelussa hän voitti 100 metrin juoksun vuosina 2013 ja 2014 ja 200 metrin juoksun vuonna 2015.


title: Tom Kling-Baptiste

text: Kling-Baptiste edustaa Huddinge AIS:ia.


title: Rastilan leirintäalue

text: Rastilan leirintäalue on leirintäalue itäisessä Helsingissä Rastilan metroaseman vieressä, Vuotien pohjoispuolella Rastilan kartanon päärakennuksen ympärillä. Rastilan leirintäalue on Helsingin kaupungin ainoa leirintäalue. Kaupungin omistama viiden tähden leirintäalue on yksi Suomen vilkkaimmista, ja siellä yöpyy matkailijoita joka puolelta maailmaa. Rastilan leirintäalueen rannassa on myös yksi kaupungin talviuintipaikoista.


title: Rastilan leirintäalue

text: Leiriäntäalueella majoitusvaihtoehtoina ovat perinteisten asuntovaunujen ja asuntoautojen lisäksi myös vuokrattavina olevat mökit, telttapaikat sekä kesäkaudella asiakkaita palveleva Kesähostelli Karavaani.


title: Rastilan leirintäalue

text: Rastilan leirintäalue on avoinna käytölle ympäri vuoden.


title: Karan

text: Karan on kaupunkikunta ja sen ainoa taajama Koulikoron alueen Kangaban piirissä Malissa. Se sijaitsee Nigerjoen laaksossa maanteitse 45 kilometriä Kangabasta luoteeseen. Kunnassa on 6 400 asukasta (vuonna 2009).


title: Karan

text: Kunnan pinta-ala on 138,12 neliökilometriä. Se rajoittuu pohjoisessa Narénan, idässä Bancoumanan, etelässä Minidianin ja lännessä Benkadin maalaiskuntiin. Valtaosa asukkaista on malinkeja.


title: Karan

text: Karanin status kaupunkikuntana on seurausta riidasta naapurikylän Kéniéban kanssa, joka oli aikaisemmin ollut alueen keskuspaikka. Karan jäi riidassa lopulta yksin ja alueen muut kylät liittyivät Kéniéban ympärille perustettuun Benkadin kuntaan.


title: Karan

text: Paikallisia elinkeinoja ovat maanviljely, karjanhoito, kalastus ja käsityöammatit. Myytäväksi kasvatetaan puuvillaa, maapähkinöitä, banaaneja, mangoja ja appelsiineja. Nuoriso hakeutuu kausitöihin 95 kilometrin päässä sijaitsevaan Bamakoon. Palveluihin kuuluu 11 alakoulua, yksi keskikoulu ja terveyskeskus.


title: Tubecon

text: Tubecon on YouTuben ympärille rakentuva tapahtuma, jossa YouTubeen videoita tekevät henkilöt ja heidän faninsa kohtaavat. Tubeconin järjestää vuodesta 2017 eteenpäin Suomen Tubetapahtumat Oy, jonka suurimpana yksittäisenä omistajana on tubettajien perustama yhdistys Suomen tubettajat ry. Tapahtuma järjestettiin ensimmäisen kerran elokuussa 2014 Hartwall Arenalla, ja se kokosi paikalle yli 5 000 ihmistä. Tubeconin teema vuonna 2018 on "Minun tarinani". Tapahtuma järjestetään vuonna 2018 myös Ruotsissa, Norjassa, Latviassa, Saksassa, Sveitsissä, Italiassa ja Espanjassa.


title: Tubecon

text: Tubeconiin sisältyy muun muassa


title: Tubecon

text: Vuonna 2014 esiintymässä olivat muun muassa Kasmir, Justimusfilms, MadCraft, TCT, Pasi Viheraho ja Robin. Päälavalla esiteltiin myös Hartwall Arenan "Minecraft"-versio.


title: Tubecon

text: Tapahtuma järjestettiin uudelleen Hartwall Arenalla elokuussa 2015, jolloin paikalla oli jo yli 10 000 ihmistä.


title: Tubecon

text: Vuonna 2016 tapahtuma oli kaksipäiväinen, viikonloppuna 12.–13. elokuuta. Paikalle saapui perjantaina 7 000 ihmistä ja lauantaina 11 000. Tubettajien mielestä tapahtuma ei ollut enää sama, millaisen he pari vuotta sitten suunnittelivat. Yksi tunnetuimmista suomalaisista tubettajista, Eeddspeaks, avautui aiheesta videollaan.


title: Tubecon

text: Vuonna 2017 Tubecon pidettiin jälleen 12.–13. elokuuta Hartwall Arenalla. Tapahtuman järjesti Suomen Tubetapahtumat Oy, jonka suurimpana yksittäisenä omistajana toimi tubettajien yhdistys Tubecon ry.


title: Tubecon

text: Vuonna 2018 Tubecon järjestettiin 17.–18. elokuuta, ensimmäistä kertaa Helsingin Messukeskuksessa. Tapahtumassa oli yhteensä 17 000 kävijää, ja toinen tapahtumapäivä oli loppuunmyyty. Tapahtumaa edelsivät rakenteelliset muutokset, joissa Suomen tubettajat ry siirtyi tapahtumaa järjestävän yrityksen enemmistöosakkaaksi, koska tubettajille itselleen haluttiin täysi valta tapahtuman sisällöstä ja muodosta. Tapahtumaa luotsaa espoolainen Jussi Koski, joka toimii kauden 2017–2018 Suomen tubettajat ry:n puheenjohtajana. Vuonna 2018 Tubeconiin rakennettiin TubeCity, jonka esikuvana oli ollut yöllinen Tokio ja jonka eri kaupunginosissa olivat edustettuina eri YouTube-genret. Tapahtuman palkintogaala oli ensimmäistä kertaa Tubecon Video Awards, jossa palkittiin YouTube-kanavien sijaan vuoden parhaita videoita.


title: Martin (elokuva)

text: Martin on George A. Romeron vuonna 1977 käsikirjoittama ja ohjaama indie-kauhuelokuva. Martin on vampyyrielokuva ilman yliluonnollista elementtiä ja Romero selvästikin pyrki luomaan elokuvan avulla modernia vampyyrielokuvaa. Elokuvassa vampyyriksi itsensä mieltävä Martin on selvästi mieleltään järkkynyt.


title: Martin (elokuva)

text: Martin on ensimmäinen niistä elokuvista joissa Romero teki yhteistyötä erikoistehostetaiteilija Tom Savinin kanssa.


title: FS Friant (1893)

text: Friant oli Ranskan laivaston vuonna 1893 vesillelaskettu Friant-luokan panssarikansiristeilijä.


title: FS Friant (1893)

text: Alus tilattiin Brestin laivastontelakalta ja sen köli laskettiin vuonna 1891. Alus laskettiin vesille 17. huhtikuuta 1893 ja se otettiin palvelukseen huhtikuussa 1895.


title: FS Friant (1893)

text: Alus saapui vuonna 1914 Newfoundlandista Marokkoon. Alus palveli asemalla, kunnes se siirrettiin vuonna 1918 Mudrosiin 3. sukellusvenelaivueen emälaivaksi. Alus poistettiin alusluettelosta vuonna 1920, jonka jälkeen se romutettiin.


title: FS Bugeaud (1893)

text: Bugeaud oli Ranskan laivaston vuonna 1893 vesillelaskettu Friant-luokan panssarikansiristeilijä.


title: FS Bugeaud (1893)

text: Alus tilattiin Cherbourgin laivastontelakalta ja sen köli laskettiin kesäkuussa 1891. Alus laskettiin vesille 29. elokuuta 1893 ja se otettiin palvelukseen toukokuussa 1896.


title: FS Bugeaud (1893)

text: Alus poistettiin vuonna 1907 alusluettelosta ja se romutettiin.


title: Levitators

text: The Levitators on suomalainen pitkän linjan reggaebändi. Levitatorsin alkuperäisiä jäseniä olivat Jussi Tirronen, Vesa Järvinen ja Esa Kärenmäki, jotka tapasivat 1970 -luvun lopulla Lahdessa, opiskellessaan Yhteiskoulun lukiossa. 70-luvun lopulla bändissä oli mukana myös Jari Eskola (1978-1982). 1980 -luvun alussa bändin työnimenä oli Levitationaires. Mukana oli tuolloin Teemu Virtanen (1980-1983), Jarmo "Jape" Åhman (1980-1982) ja Janne Nyman (1980-1981). Vuonna 1982 bändiin liittyi Ossi Helin ja Esa Kaalikoski (1982-1985) ja vuonna 1983 Juhani "Jylle" Tolvanen, jolloin Levitatationaires nimi oli vaihtunut yksinkertaisempaan muotoon Levitators ja bändi teki ensimmäisen virallisen keikkansa, ravintola Nuutissa, Lahdessa.


title: Levitators

text: Levitators on esittänyt koko pitkän uransa ajan englanninkielistä jamaikalaista rytmimusiikkia skasta aina dance halliin, lähimpänä sydäntä ehkä kuitenkin sellainen musiikki, mitä alun perin opeteltiin levyiltä soittamaan 1980-luvun alkuvuosina, eli 70/80 -lukujen taitteen rockers ja early dance hall -tyyli. Levitators on pisimpään yhtäjaksoisesti Suomessa toiminut reggaebändi. Vuonna 1995 bändiin liittyi Mikko Parviainen, aluksi vetopasuunaa, mutta sittemmin saksofoneja soittaen. Viimeiseksi bändiin on liittynyt laulaja Päivi Lahti. Vesa Järvinen lopetti bändissä vuonna 2014. Samana vuonna Esa Kaalikoski teki paluun bändiin, tällä kertaa kosketinsoittajana.


title: Levitators

text: Levitatorsin pisimpään vaikuttanut kokoonpano on ollut:Pitkän uransa aikana Levitators on esiintynyt lukuisissa paikoissa ja useilla eri festivaaleilla. Bändi on julkaissut seuraavat levyt:


title: Zor Alef

text: Zor Alef () (s. 5. joulukuuta 1976) on venäläis-bulgarialainen, Venäjällä ja Bulgariassa asuva henkinen opettaja, luennoitsija ja kirjailija.


title: Zor Alef

text: Ensimmäisen mystiikka-aiheisen kirjan "Vihityn Risti" () hän julkaisi vuonna 1993, jonka jälkeen on perustanut Eheä Oppi -nimisen henkisen koulun () joka toimii Venäjällä, Bulgariassa, Kyproksella, Saksassa, Suomessa ja muissa Euroopan maissa.


title: Zor Alef

text: Zorin kirjoja on käännetty vuoteen 2015 mennessä Bulgarian kielelle.


title: Zor Alef

text: Zorin vuonna 2000 perustama Eheän Opin koulu tarjoaa järjestelmällistä opetusta, joka on seuraavien oppien henkinen ja filosofinen synteesi:


title: Hyundai Accent

text: Hyundai Accent on korealaisen autonvalmistaja Hyundain automalli, jota on valmistettu vuodesta 1994 lähtien. Koreassa malli tunnetaan nimellä Hyundai Verna.


title: Hyundai Accent

text: Hyundai Accent WRC on Accent-malliin perustuva WRC-ralliauto. Hyundai kilpaili autolla virallisena tehdastallina vuosina 2000–2003, ja tallin kuljettajistoon kuului muun muassa Armin Schwarz, Kenneth Eriksson sekä nelinkertainen maailmanmestari Juha Kankkunen. Tulokset olivat melko vaisuja, ja parhaimmiksi saavutuksiksi jäi kaksi neljättä sijaa.


title: Hyundai Accent

text: Hyundai teki vuonna 2014 paluun rallin MM-sarjaan i20 WRC -autolla.


title: Hyundai Accent WRC

text: Hyundai Accent WRC oli eteläkorealaisen Hyundain Accent-mallin perustunut WRC-luokan ralliauto, jonka kehitystyöstä vastasi englantilainen, Milton-Keynesissä toimiva Motor Sport Developments Ltd (MSD). Auton kehitystyö aloitettiin vuonna 1999 ja auton ensiesiintyminen MM-ralleissa oli Monte Carlon rallissa vuonna 2000. Autosta rakennettiin kolme eri kehitysversiota, mutta kaiken kaikkiaan tulokset eivät olleet sillä tasolla, mitä Korean päämajassa oli toivottu ja koko WRC-projekti lakkautettiin kesken kauden 2003. Hyundain autot eivät olleet mukana enää kauden neljässä viimeisessä rallissa. Parhaaksi suoritukseksi jäi Alister McRaen ajama neljäs sija kauden päättäneessä Britannian MM-rallissa 2001.


title: Sipi Savolainen

text: Olli Sipi Samuli Savolainen (s. 27. marraskuuta 1971 Rääkkylä) on entinen suomalainen jalkapalloilija. Hän oli pelipaikaltaan hyökkääjä, joka pystyi pelaamaan keskellä tai laidalla.


title: Sipi Savolainen

text: Savolainen oli Myllykosken Pallon kasvatti. Hän debytoi seuran edustusjoukkueessa I divisioonassa kaudella 1988. Savolainen oli mukana voittamassa I divisioonaa vuonna 1991. Hän pelasi ensimmäisellä ja ainoalla pääsarjakaudellaan 15 ottelua, joissa hän teki yhden maalin. Kaudeksi 1993 Savolainen siirtyi MyPan reservijoukkueeseen pelaamaan II divisioonaa. Syksyllä hän lähti Yhdysvaltoihin opiskelemaan liiketaloutta James Madisonin yliopistoon. Savolainen kävi yliopistoa vuoteen 1996 saakka, pelaten kesäisin Suomessa Kakkosta Inkeroisten Purhassa. Hän pelasi myöhemmin samalla sarjatasolla myös Mikkelin Kissoissa sekä FC Hämeenlinnassa.


title: Sipi Savolainen

text: Savolainen on edustanut Suomen poikamaajoukkueita yhteensä 17 kertaa. Hän työskentelee nykyään Walki Oy:ssä linjaorganisaatiotoimessa.


title: Audi RS5 DTM

text: Audi RS5 DTM on Audin kaudeksi 2013 rakentama DTM -auto, jolla talli osallistuu sarjaan. Audi esitteli auton Genovan autonäyttelyssä 2014


title: Audi RS5 DTM

text: Vaikka auto pohjautuu vakioautoon, autossa on kuitenkin hiilikuitu vahvisteinen alusta ja turvakaarilla lujitettu kori, jossa on myös integroitu polttainesäiliö. Autosta täyttää kaikki DTM-sarjan säännöt kaudella 2014. Autosta löytyy DTM:n hyväksymään 6-vaihteinen vaihdelaatikko, auto painaa 1110 kg (kuljettajan kanssa), polttoainetankin tilavuus on 118 litraa, autossa on standardien mukainen takasiipi, jota voidaan kallistaa 0-20 ° kulmaan. Lisäksi autossa on erilliset etu- ja takadiffuusorit, erillisjousitus edessä ja takana. Autossa käytetään 18-tuumaisia, alumiinivanteilla varustettuja, renkaita, jotka ovat edessä 300/680/R18 ja takana 320/710/R18. Auton moottori tuottaa n. 500 hv, ja vääntöä moottorissa on 500 Nm.


title: Audi RS5 DTM

text: † = Kuljettaja keskeytti kilpailun, mutta koska oli ajanut kisasta yli 75%, sai sijoituksen.


title: Aston Martin Cygnet

text: Aston Martin Cygnet on Aston Martinin vuosina 2011–2013 valmistama kaupunkiauto, joka on uudelleennimetty versio Toyota iQ:sta. Myös Aston Martin Cygnet rakennettiin ja suunniteltiin Smart Fortwon haastajaksi. Cygnetin pituus on vain 3 078 mm, tehden siitä Aston Martinin pienimmän auton.


title: Aston Martin Cygnet

text: Cygnetin pienen moottorin ansiosta hiilidioksidipäästöt ovat vain 110 g CO2/km ja bensiinin kulutuskin vain 4 litraa / 100 km.


title: Aston Martin Cygnet

text: Aston Martin ilmoitti syyskuussa 2013 lopettavansa Cygnetin valmistuksen. Näin ollen Cygnetistä tuli Aston Martinin historian toiseksi vähiten valmistettu auto, Aston Martin Viragen jälkeen, jota tehdas valmisti vain yhden vuoden. Aston Martinin syy lopettamiselle olivat pienet myyntiluvut, sillä Cygnetiä myytiin vain noin 150 kappaletta vuodessa, kun tavoitteena oli myydä 4 000 autoa vuodessa.


title: Peugeot RCZ

text: Peugeot RCZ on ranskalaisen Peugeot’n vuosina 2009–2015 valmistama sportcoupé-auto, jonka valmistuksesta vastaa itävaltalainen Magna Steyr. RCZ sai ensiesittelynsä vuoden 2009 Frankfurtin autonäyttelyssä, ja toimitukset myyntiin alkoivat vuoden 2010 huhtikuussa.


title: Peugeot RCZ

text: Peugeot on käyttänyt RCZ:ssa samaa pohjalevyä kuin 308:ssa. Myös auton moottori, voimansiirto ja alusta ovat Peugeotin omia, normaalin henkilöauton osia. Ensimmäistä kertaa RCZ esiteltiin yleisölle 2007, kun Peugeot esitteli RCZ-konseptiautonsa. Myöhemmin lähes kaikki kyseisen konseptiauton piirteet ja muodot ovat siirtyneet sarjatuotantomalliin.


title: Peugeot RCZ

text: Vaikkakin RCZ-konseptimallia ei alun perin ollut tarkoitus ottaa tuotantoon, mallia kohtaan kuitenkin osoittautui suuri mielenkiinto, ja tämä sai Peugeotin toisiin ajatuksiin. Koska mallin sarjatuotantoon ei oltu varauduttu, ei sen valmistus yhtiön omissa laitoksissa tullut kyseeseen, vaan Peugeotin oli etsittävä itselleen yhteistyökumppani. Eurooppalaisten yhtiöiden joukosta valinta osui itävaltalaiseen Magna Steyr -yhtiöön, jolla oli joustavuutta ja kokemusta myös pienten sarjojen ajoneuvojen valmistuksesta.


title: Peugeot RCZ

text: Korin muotoilusta vastaa saksalainen Boris Reinmöller. Sitä onkin monessa yhteydessä verrattu Audi TT:n muotoiluun. RCZ:n muotoilun silmiinpistävimpinä piirteitä ovat katon ja takalasin aaltomaisesti kaarevalinjainen muotoilu sekä yhtenäisenä kaarena kulkeva, alumiininharmaa katon reunalinja, joka alkaa A-pilarina ja päättyy C-pilarina. Tavaratilan kanteen on muotoiltu aktiivinen ilmanohjain, joka nousee automaattisesti ylös 19 asteen kulmaan, kun ajonopeus ylittää 85 km/h. Jos nopeus nousee yli 155 km/h, muuttuu kulma 34 asteeseen. Ilmanohjainta voidaan käyttää myös manuaalisesti nappia painamalla.


title: Peugeot RCZ

text: Vaikka RCZ on virallisesti rekisteröity 2+2 -paikkaiseksi autoksi, pienten jalka- ja päätilojensa vuoksi takatila ei sovellu täysikasvuiselle aikuiselle kuin ainoastaan pakottavassa tarpeessa. Takaistuimen selkänoja on taitettavissa alas, jolloin ruuman vetoisuus yli kaksinkertaistuu, 321 litrasta 639 litraan.


title: Peugeot RCZ

text: Nahkaverhoilluissa istuimissa on kontrastiväriset saumatikkaukset. Ohjauspyörä ei ole symmetrisen pyöreä, vaan alareunastaan litistetty, jolloin se antaa paremmat jalkatilat sekä helpottaa sisään- ja uloskulkua. Kojelaudan pääväri on harmaa, ja sen keskelle on istutettu viisarinäyttöinen kello. Keskikonsolin pinnoite on kiiltävän pianomusta, osa sisätilojen somisteista on alumiininharmaata ja polkimet ovat alumiiniset.


title: Peugeot RCZ

text: RCZ:n vakiovarusteisiin kuuluu muun muassa sähkötoimiset ikkunannostimet, vakionopeudensäädin nopeudenrajoittimella ja jarrutustoiminnolla, Radio-CD-MP3 -audiojärjestelmä, kaksialue-ilmastointi, takapuskurin parkkitutka akustisella varoittimella, sähkötoimisesti säädettävät ja sivulle taittuvat taustapeilit, mäkilähtöavustin, 18 tuuman kevytmetallivanteet, rengaspaineiden tarkkailujärjestelmä ja poiskytkettävissä oleva ajonvakautusjärjestelmä (ESP).


title: Peugeot RCZ

text: RCZ:n vakiovarusteisiin turvallisuusavustelaitteisiin kuuluvat ajonvakautusjärjestelmä (ESP) ja hätäjarrutusavustin (EBA). Kuljettajan ja etumatkustajan istuimet on varustettu sisäänrakennetuilla niskaturvatyynyillä.


title: Peugeot RCZ

text: Peugeot RCZ:lle ei ole suoritettu Euro NCAP -kolaritestiä, joten näitä tietoja ei ole käytettävissä. Auton keulapeite on Pop-Up-tyyppinen, pyroteknisillä panoksilla varustettu, jonka takareuna nousee törmäyksen sattuessa ylös. Tämä toiminto tunnistaa myös törmäyksen jalankulkijaan.


title: Peugeot RCZ

text: Moottorivalikoimaan kuuluu kaksi bensiinimoottoria ja yksi dieselmoottori. Iskutilavuudeltaan 1,6-litraisten THP (Turbo High Pressure) -bensiinimoottorien teho on joko 156 tai 200 hevosvoimaa, ja ne on kehitetty yhteistyössä BMW:n kanssa. Moottorien ominaisuuksia ovat polttoaineen suorasuihkutus, Twin-Scroll -turboahdin sekä muuttuva imu- ja pakoventtiilien ajoitus.


title: Peugeot RCZ

text: = Helmikuuhun 2012 asti nimellä "HDi FAP 165".


title: Peugeot RCZ

text: Vuoden 2009 Frankfurtin autonäyttelyssä tapahtuneen RCZ:n ensijulkaisun yhteydessä esiteltiin mallista myös hybridiversio. Konseptiauton polttomoottorina oli 120 kW:n tehoinen, 2,0 HDI FAP -dieselmoottori, joka antoi voimaa etuakselille, ja taka-akselille oli asennettu 27 kW:n (37 hv) tehoinen sähkömoottori. Valmistajan mukaan tällä yhdistelmällä oli mahdollista päästä 3,7 l/100 km polttoaineenkulutukseen ja 95 g/km CO2-päästöihin. Mallia ei kuitenkaan ole valmistettu sarjatuotantoisena.


title: Antimilitarismi

text: Antimilitarismi on aate, jonka kannattajat vastustavat valtioiden välistä sodankäyntiä, ja yhteiskuntien sisäistä sotilaallistumista eli militarisoitumista. Toisin kuin pasifistit, antimilitaristit eivät siis kieltäydy ehdottomasti kaikesta väkivallasta.


title: Antimilitarismi

text: Antimilitaristinen teoria liittyy hyvin vahvasti nationalismin, imperialismin ja kapitalismin kriittiseen analyysiin. Liikkeenä se levisikin erityisesti internationalististen aatteiden – sosialismin ja anarkismin – mukana. Toisaalta antimilitarismi oli keskeinen osa internationalistien itseymmärrystä ja määrittelyä.


title: Antimilitarismi

text: Internationalistit kieltävät ajatuksen, että eri maissa asuvien ihmisten intressit olisivat lähtökohtaisesti ristiriistaiset. Sodankäynti valtioiden välillä on erityisen tuhoisaa, sillä se hämärtää todellisia ristiriitoja eri luokkien välillä. Heidän mukaansa sodan hyötyjä on aina hallitseva luokka, sillä sota katkoo valtioiden rajat ylittäviä solidaarisuuden siteitä ja asettaa eri maiden työväenluokat taistelemaan toisiaan vastaan.


title: Antimilitarismi

text: Antimilitaristit ovat vastustaneet vahvasti myös yhteiskuntien militarisoitumista, eli armeijan ja poliisin – niin kutsuttujen väkivaltakoneistojen – aseistuksen kiihtymistä ja yhteiskunnallisen roolin laajenemista. Kritiikin mukaan armeijan ja poliisin roolien laajeneminen kansalaisyhteiskuntaan antaa laitoksille yhä enemmän valtaa, ja johtaa lopulta poliisivaltion syntyyn tai totalitarismiin.


title: Vaarallinen kaunotar

text: Vaarallinen kaunotar ("She Done Him Wrong") on Lowell Shermanin ohjaama elokuva vuodelta 1933. Se perustuu pääosanäyttelijän Mae Westin omaan Broadway-näytelmään "Diamond Lil". Elokuva valittiin 1996 Yhdysvaltojen Kongressin kirjaston National Film Registryyn.


title: Vaarallinen kaunotar

text: Elokuva on tehty nopeasti, kolmessa viikossa. Se oli kuitenkin parhaan elokuvan Oscar-ehdokkaana, mutta palkinnon sai Frank Lloydin "Cavalcade".


title: Vaarallinen kaunotar

text: 1890-luvun New Yorkiin sijoittuvassa tarinassa Lady Lou on laulajana epämääräisen miesystävänsä Gus Jordanin baarissa. Lady Louta tavoitteleva yhtä epämääräinen Dan Flynn yrittää paljastaa Loulle Jordanin rötökset. Lähistöllä työskentelee Pelastusarmeijaa muistuttavan yhteisön kapteenin Cummingsin valepuvussa liittovaltion agentti, joka selvittelee baarin rikollisia puuhia.


title: Vaarallinen kaunotar

text: Timo Peltosen mukaan jälki on työtahdin mukainen, mutta myös aika on jättänyt jälkensä, sillä käsitys huumorista, seksikkyydestä ja elokuvan rakenteesta on nykyisin toisenlainen. Silti elokuva muistetaan – Cary Grantin ja Mae Westin ansiosta – toisin kuin "Cavalcade". Arto Pajukallion mukaan elokuva on kankeahko, mutta se vaikutti osaltaan siihen, että alan sisäisen moraalisäännöstön Haysin ohjeiston noudattamista alettiin valvoa..


title: Swartbergin vuoristo

text: Swartbergin vuoristo on Etelä-Afrikan lounaisosassa sijaitsevan Länsi-Kapin korkein vuoristo. Sen korkein kohta on 2325 metriä ja matalimmat alueet ovat 700 metrin korkeudessa. Vuoristo on enimmäkseen hiekkakivimassiivia. Sinne pääsee useita päivävaellusreittejä pitkin ja myös pitempää reittiä, jonka kulkemiseen menee noin viisi päivää. Vuoriston solista yksi on Swatbergin sola, joka sijaitsee lähellä Prince Albertin ja Oudtshoornin kaupunkeja. Solasta etelään sijaitsee Little Karoon autiomaa ja pohjoispuolella sijaitsee Great Karoon autiomaa. Vuoristossa on paljon keväällä kukkivia kasveja ja syksyllä kukkivia kasveja ovat proteat. Alueella on 130 lintulajia, muun muassa medestäjiä, kapinmesikoita, kirjokalastajia ja kolme kotka lajia. Alueella on myös antilooppeja ja kalliotamaani.


title: Lowell Sherman

text: Lowell J. Sherman (11. lokakuuta 1885 – 28. joulukuuta 1934) oli yhdysvaltalainen näyttelijä ja elokuvaohjaaja. Hän oli 1930-luvun alkupuolella sekä näyttelijänä että ohjaajana samassa elokuvassa, mikä siihen aikaan oli poikkeuksellista. Sittemmin hän keskittyi pelkästään ohjaamiseen. Hän kuoli keuhkokuumeeseen lyhyen aikaa sairasteltuaan ollessaan uransa huipulla menestyselokuviensa "Vaarallinen kaunotar" ja "Viattomuuden kukka" jälkeen.


title: Morning Glory

text: Morning Glory tarkoittaa seuraavia:


title: Sudwalan luolat

text: Sudwalan luolat on tiedettävästi vanhin luolasto maailmassa. Se sijaitsee Etelä-Afrikassa, Mpumalanga provinssissa ja Mankelekelevuoriston alueella. Luolaston vanhimpien osien on arvioitu olevan 240 miljoonaa vuotta vanhoja. Luolasto on kalkkikiviluolasto, jossa on tippukivimuodostumia ja pylväsmuodostumia. Suurin luola, jota kutsutaan P. R. Owenin saliksi, on suurin dolomiittiluola maailmassa: Sen leveys on 70 metriä ja 37 metriä korkea. Luolaston pituudeksi on arvioitu 30 km. Yksi luolista sisältää aragoniittikristalleja. Siellä järjestetään yleisölle tunnin mittaisia kierroksia. Lisäksi siellä järjestetään kuukausittain pidempiä kierroksia.


title: Tampere Maraton

text: Tampere Maraton on Ratinan, Hatanpään ja Härmälän alueilla Pyhäjärven rannassa Tampereella järjestettävä juoksutapahtuma. Ennen vuotta 2014 juoksu tunnettiin nimellä "Varala Maraton". Nykymuodossaan Tampere Maraton on järjestetty vuodesta 2014. Ajankohta on ollut elokuun loppu ja osallistujamäärä n. 1000. Juoksumatkoina ovat maratonin lisäksi puolimaraton, 10 km, maratonviesti 4-henkisille joukkueille sekä minimaraton lapsille. Tapahtuman järjestäjä on "Tampereen Maratonklubi" (entinen "Varalan Maratonklubi"). Seura järjestää myös maratonkoulutusta, yhteislenkkejä ja säännöllisiä kuukausimaratoneja.


title: Tampere Maraton

text: Tampere Maratonin edeltäjä "Varala Maraton" oli vuosittain Tampereella 2009-2013 järjestetty juoksutapahtuma. Tapahtuman järjestäjinä toimivat Varalan Maratonklubi ja Varalan Urheiluopisto. Vuonna 2009 Varala Maraton juhlisti urheiluopiston 100-vuotista historiaa. Vuosina 2010-2013 reitti kiersi Pispalan ja Tahmelan maastossa paljolti Pyhäjärven rannan tuntumassa. Osallistujamäärä oli yleensä noin 500.


title: Federica Mogherini

text: Federica Mogherini (s. 16. kesäkuuta 1973) on italialainen vasemmistopoliitikko ja maan entinen ulkoministeri. Mogherini nimitettiin Euroopan unionin ulkoasioiden ja turvallisuuspolitiikan korkeaksi edustajaksi elokuussa 2014. Hän aloitti tehtävässä marraskuun 2014 alussa.


title: Federica Mogherini

text: Mogherinilla on tutkinto politiikan tutkimuksesta Rooman yliopistosta.


title: Federica Mogherini

text: Mogherini toimi kansanedustajana Italian parlamentissa 2008−2014. Ennen nimittämistään Junckerin komissioon hän toimi 2013−2014 Italian valtuuskunnan johtajana Naton parlamentaarisessa yleiskokouksessa ja 2014 Italian ulkoministerinä. Hän on Italian ulkopoliittisen instituutin jäsen vuodesta 2008.


title: Federica Mogherini

text: Tampereen yliopiston kunniatohtori, vuonna 2018


title: Federica Mogherini

text: Mogherini on naimisissa ja hänellä kaksi lasta.


title: Jaguar F-Type

text: Jaguar F-TYPE on englantilaisen Jaguar Cars -yhtiön valmistama kaksipaikkainen urheiluauto. Jaguar XK convertiblen lyhennetylle pohjalevylle perustuva malli on kuuluisan E-Typen henkinen perillinen. Mallissa on myös yhteisiä piirteitä konseptimalli C-X16:n kanssa.


title: Jaguar F-Type

text: F-TYPE tuli myyntiin aluksi vain pehmeäkattoisena avomallina vuonna 2013, mutta coupé seurasi jo keväällä 2014.